title: Sylviane Telliez

text: Sylvie Telliez saavutti sisäratojen EM-kilpailuissa kahdeksan mitalia vuosina 1968–1973. Madridissa 1968 hän voitti kultaa 50 metrillä ajalla 6,24 s. Belgradissa 1969 hän voitti kultaa 4 × 1 kierroksen viestissä ajassa 1.34,3 (kierroksen pituus oli 195 metriä) ja hopeaa 50 metrillä ajalla 6,5 s. Wienissä 1970 hän voitti kultaa 1 + 2 + 3 + 4 kierroksen viestissä ajalla 4.58,4 (kierroksen pituus oli 200 metriä) ja hopeaa 60 metrillä ajalla 7,5 s. Sofiassa 1971 hän saavutti hopeaa 60 metrillä ajalla 7,4 s, Grenoblessa 1972 pronssia 50 metrillä ajalla 6,31 s sekä Rotterdamissa 1973 pronssia 60 metrillä ajalla 7,32 s. Vielä Göteborgissa 1974 hän sijoittui 60 metrillä kahdeksanneksi ja Münchenissä 1976 viidenneksi.


title: Sylviane Telliez

text: Ulkoratojen arvokilpailuihin Telliez osallistui seitsemän kertaa. Kolmissa olympialaisissa vuosina 1968–1976 hänen paras saavutuksensa oli Méxicon 1968 olympialaisissa saavutettu 4 × 100 metrin viestijuoksun kahdeksas sija ajalla 44,2 s. Neljissä EM-kilpailuissa vuosina 1966–1974 hänen paras henkilökohtainen saavutuksensa oli kahdeksas sija 100 metrin juoksussa Ateenassa 1969 ajalla 11,9 s. Viestijuoksussa hän sijoittui kahdeksanneksi Budapestissa 1966 ajalla 45,7 s, neljänneksi Ateenassa 1969 ajalla 44,6 s sekä viidenneksi Roomassa 1974 ajalla 44,18 s.


title: Sylviane Telliez

text: Telliez voitti Ranskan ulkoratojen mestaruuden 100 metrillä vuosina 1968–1975 sekä 200 metrillä vuosina 1967 ja 1969–1973. Sisäradoilla hän voitti Ranskan mestaruuden 50 metrillä vuonna 1972 sekä 60 metrillä vuosina 1973, 1975 ja 1976. Hän juoksi vuosina 1968–1972 Ranskan ennätyksen 100 metrillä neljä kertaa ja 200 metrillä kahdesti sekä vuonna 1974 sisäradoilla 60 metrillä kerran.


title: Affecto

text: Affecto Oyj oli suomalainen Helsingin pörssissä noteerattu informaatioteknologiayhtiö, joka toimittaa yritysten tietojärjestelmäratkaisuja ja tarjoaa paikkatietopalveluja. Elokuussa 2017 kanadalainen IT-alan yritys CGI ilmoitti ostavansa Affecton. ja kaupankäynti yhtiön osakkeella lopetettiin 19.2.2018 .


title: Affecto

text: Affecton pääkonttori oli Helsingissä. Sillä oli toimipisteitä Turussa, Raumalla, Tampereella, Jyväskylässä ja Joensuussa. Tytäryhtiöt yrityksellä oli Virossa, Liettuassa, Latviassa, Ruotsissa, Norjassa, Tanskassa ja Puolassa. Yrityksen toimitusjohtaja oli Juko Hakala.


title: Affecto

text: Vuonna 2012 yhtiön liikevaihto oli 133 miljoonaa euroa ja joulukuussa 2012 sen palveluksessa oli 1100 henkilöä. Yhtiön markkina-arvo oli 63,3 miljoonaa euroa (31.12.2012).


title: Tuliharjakotinga

text: Tuliharjakotinga ("Rupicola peruvianus") on Etelä-Amerikassa tavattava kotingoihin kuuluva varpuslintu. Monet pitävät lajia Perun kansallislajina.


title: Tuliharjakotinga

text: Kooltaan tuliharjakotinga on noin 31 cm. Koiraan pää, kaula, yläselkä ja vasa ovat väriltään kirkkaan oranssit, " P.r.sangiolentus"-alalajilla verenpunaiset. Koiraan päässä on tuuhea hieman sivuilta litistynyt töyhtö. Selkä on väritykseltään musta ja siivet mustat ja harmaat. Silmän iiris on valkoinen tai sininen. Naaras on väritykseltään pääosin oranssin ruskea. " P.r.sangiolentus"-alalajin höyhenpuku on huomattavasti punaisempi kuin muilla tuliharjakotingan alalajeilla.


title: Tuliharjakotinga

text: Tuliharjakotingaa tavataan Boliviassa, Kolumbiassa, Ecuadorissa, Perussa ja Venezuelassa. Tuliharjakotingat elävät metsissä usein jokien lähettyvillä ja soisilla alueilla. Yleensä laji pysyttelee metsän sisäosissa ja tulee harvoin avoimille alueille. Laji elää yleensä 500–2 400 metrin korkeudella merenpinnasta.


title: Tuliharjakotinga

text: Tuliharjakotingat syövät pääasiassa hedelmiä, mutta myös hyönteisiä, joita ne voivat etsiä maasta pitkiäkin aikoja. Vankeudessa lajin kunnon on todettu huonontuvan nopeasti, mikäli lintu ei saa hyönteisiä syötäväkseen. Lintujen on todettu oppineen syömään kotiloita, joiden kuoret ne rikkovat hakkaamalla kotiloita kiviä vasten.


title: Tuliharjakotinga

text: Tuliharjakotingat ovat varovaisia ja lentävät nopeasti tiehensä, mikäli tuntevat olonsa häirityksi. Lisääntymisaikana koiraat kokoontuvat perinteisille näytöspaikoilleen. Jopa 40 koiraslintua kokoontuu pienelle alueelle esiintymään naaraille. Koiraat esittelevät höyhenpukuaan, päästelevät ääniä ja nokkivat sekä jahtaavat toisiaan. Naaras valitsee itselleen mieluisen parittelukumppanin laskeutumalla tämän selkään ja lyömällä sen maahan ja lähtemällä tämän jälkeen välittömästi lentoon. Koiras seuraa naarasta hetken kuluttua.


title: Tuliharjakotinga

text: Naaras rakentaa kuppimaisen pesän mudasta. Se sijaitsee usein kiven tai kallion juurella tai kallion kolossa tai pienessä luolassa. Naaras munii yleensä kaksi valkoista munaa. Koiraat eivät osallistu pesintään millään tavoin. Naaran pesiessä koiras taistelee kilpailijoidensa kanssa tai yrittää kiinnittää muiden naaraiden huomion.


title: Viron naisten jalkapallomaajoukkue

text: Viron naisten jalkapallomaajoukkue on jalkapallojoukkue, joka edustaa Viroa naisten kansainvälisissä otteluissa. Joukkuetta hallinnoi Viron jalkapalloliitto. Joukkue koostuu paikallisessa sarjassa pelaavista pelaajista. Viro ei ole koskaan selviytynyt naisten EM- tai MM-kilpailuihin. Se on vuonna 2017 FIFA-rankingissa sijalla 85.


title: Catherine Capdevielle

text: Catherine Capdevielle (s. 2. syyskuuta 1938 Agnos, Pyrénées-Atlantiques, Ranska) on entinen ranskalainen pikajuoksija.


title: Catherine Capdevielle

text: Capdeviellen juoksu-uran huippuhetki oli sijoittuminen 100 metrin juoksussa viidenneksi Rooman 1960 olympialaisissa. Hänen loppuaikansa oli 11,5 s. Samoissa kisoissa hän karsiutui 200 metrin juoksun välierissä ajalla 24,9 s. Melbournen 1956 olympialaisissa hän karsiutui 100 metrin juoksun välierissä ajalla 12,4 s – alkuerissä hän sivusi Ranskan ennätystä 11,7 s – sekä 4 × 100 metrin viestijuoksun alkuerissä ajalla 46,3 s. Tukholman EM-kilpailuissa 1958 hän karsiutui 100 metrin juoksun välierissä ajalla 11,9 s ja viestissä Ranskan joukkue hylättiin.


title: Catherine Capdevielle

text: Capdevielle voitti Ranskan mestaruuden 100 metrin juoksussa vuosina 1955, 1956, 1958 ja 1960 sekä 200 metrillä vuonna 1960. Hän paransi vuosina 1955–1960 Ranskan ennätystä 100 metrillä neljä kertaa ja sivusi sitä seitsemän kertaa. Ensimmäinen ennätystulos oli kesäkuussa 1955 juostu 12,0 s, jolla hän sivusi Jeanine Toulousen kuusi vuotta vanhaa ennätystä, ja viimeinen ennätysparannus tapahtui elokuussa 1960, kun Capdevielle juoksi ajan 11,4 s, joka säilyi Ranskan ennätyksenä lähes yhdeksän vuotta. Lisäksi hän paransi 200 metrillä Ranskan ennätystä aikaan 24,0 s kesäkuussa 1960 sekä aikaan 23,7 s kaksi viikkoa myöhemmin. Jälkimmäinen säilyi Ranskan ennätyksenä yli kahdeksan vuotta. Capdevielle kuului neljästi myös 4 × 100 metrin viestijuoksun Ranskan ennätyksen juosseeseen joukkueeseen.


title: Keminängelmä

text: Keminpikkuängelmä eli keminängelmä ("Thalictrum minus" ssp. "kemense", syn. "T. kemense", "T. minus" var. "rotundifolium") on monivuotinen leinikkikasvi, jota tavaan pohjoisessa Euraasiassa. Suomessa se on rauhoitettu. Keminängelmä on pikkuängelmän ("T. minus") alalaji.


title: Keminängelmä

text: Keminängelmä kasvaa noin metrin korkuiseksi. Juurakko on lyhyt. Varsi on usein hieman nystykarvainen ja yläosasta haarova. Lehdet ovat korvakkeellisia. Lehtilapa on 10–25 senttimetriä pitkä, leveän kolmiomainen, pituudensa levyinen ja kolme kertaa parilehdykkäinen. Lehdykät ovat tavallisesti 15–25 millimetriä leveitä, 3–5-liuskaisia, muodoltaan usein melko pyöreitä tai puolitoista kertaa leveytensä pituisia. Liuskat ovat lyhytsuippuisia, isoissa lehdissä hieman ulospäisiä. Lehdyköitten ruodit ovat korvakkeettomia. Varren ja haarojen päissä oleva kukinto on kerrannaishuiskilo, joka on lyhyt, lehdekäs ja niukkakukkainen. Pystyhköt kukat ovat hyvin pitkäperäisiä. Varhain varisevia kehälehtiä on neljä tai viisi kappaletta. Väriltään ne vaihtelevat vihertävistä sinipunertaviin. Runsaslukuiset heteet ovat pystyjä ja keltaisia. Heteen palhot ovat 3–5,5 mm pitkiä, suipot ponnet 2–3,5 mm pitkiä. Suomessa keminängelmä kukkii heinä-elokuussa. Kukinnan jälkeen kehittyvät 2,5–5 mm pitkät pähkylät. Ne ovat perättömiä, 8-harjuisia, ja niiden ota ja luottipinta ovat 1–1,5 mm pitkät. Keminängelmä on myrkyllinen kasvilaji.


title: Keminängelmä

text: Keminängelmä muistuttaa suuresti toista alalajia, nimirotu pikkuängelmää ("T. minus" ssp. "minus"). Toisinaan keminängelmää on pidetty myös omana lajinaan ("T. kemense").


title: Keminängelmä

text: Keminängelmän pääesiintymisalue alkaa Vienanmeren ja Äänisen rannoilta jatkuen Kamtšatkan niemimaalle, Kurileille ja Pohjois-Kiinaan saakka. Esiintymäalue on kuitenkin hyvin aukkoinen. Läntisimmät esiintymät ovat Ruijassa, Inarin Lapissa ja Keski-Lapissa. Vastoin nimeään keminängelmää ei tavata Kemijoen varressa, vaan esiintymät Pohjoismaissa ovat pääosin Tenojoen vesistöalueella. Suomesta esiintymispaikkoja tunnetaan puolensataa. Kasvustojen koko vaihtelee 10–50 yksilöön. Keski-Suomessa keminängelmää kasvaa muutamassa paikassa puutarhakarkulaisena.


title: Keminängelmä

text: Keminängelmä on tyypillinen jokien tulvarantojen kasvi, jota kasvaa rantalehdoissa ja -pusikoissa. Se on myös harvinainen puutarhakasvi, jota toisinaan tavataan viljelykarkulaisena.


title: Kaljazinin piiri

text: Kaljazinin piiri () on paikallinen itsehallintoalue Tverin alueen kaakkoisosassa Venäjällä. Vuonna 1929 perustetun piirin pinta-ala on 1 671 neliökilometriä. Asukkaita on 21 800 henkeä (vuonna 2009).


title: Kaljazinin piiri

text: Piirin hallinnollinen keskus on Kaljazinin kaupunki. Lisäksi siihen kuuluu 4 maalaiskuntaa:


title: Kaljazinin piiri

text: Piirin kautta kulkee Moskovan, Sonkovon ja Pietarin välinen rautatie. Tärkein joki on Volga. Seudulla on koneenrakennus-, tekstiili- ja elintarviketeollisuutta. Maatalous on keskittynyt maidon ja lihan sekä pellavan tuotantoon.


title: Jeanine Toulouse

text: Jeanine Salagoïty (o.s. Toulouse, s. 16. toukokuuta 1923 Lesparre-Médoc, Gironde, Ranska) on entinen ranskalainen pikajuoksija.


title: Jeanine Toulouse

text: Jeanine Toulouse edusti Ranskaa Lontoon 1948 olympialaisissa. Hän karsiutui 80 metrin aitajuoksun välierissä sekä 4 × 100 metrin viestijuoksun alkuerissä.


title: Jeanine Toulouse

text: Toulouse voitti Ranskan mestaruuden 60 metrin juoksussa vuosina 1939, 1946 ja 1949, 100 metrin juoksussa vuosina 1941, 1942, 1945 ja 1949 sekä 200 metrin juoksussa vuosina 1941, 1942 ja 1945. Elokuussa 1948 hän sivusi Léa Caurlan nimissä ollutta 100 metrin juoksun Ranskan ennätystä 12,1 s ja heinäkuussa 1949 hän paransi ennätyksen aikaan 12,0 s. Hän kuului kahdesti myös 4 × 100 metrin viestijuoksun Ranskan ennätyksen juosseeseen joukkueeseen: Lontoon olympialaisissa ennätysaika oli 48,1 s ja kahdeksan päivää myöhemmin Pariisissa 47,6 s. Seuratasolla Toulouse edusti Bordeaux EC:tä.


title: Merja Virolainen

text: Merja Virolainen (s. 7. toukokuuta 1962) on kirjailija ja kääntäjä. Virolainen on käsitellyt kysymyksiä naiseudesta, seksuaalisuudesta ja halusta viidessä runoteoksessaan ja yhdessä lyhytproosakokoelmassaan. Lisäksi hän on kirjoittanut näytelmän "Täyttymyskomedia". Virolainen on myös Kriittisen korkeakoulun kirjoittajakoulun johtaja.


title: Merja Virolainen

text: Virolainen valmistui vuonna 1986 pukusuunnittelijaksi. Sen jälkeen hän työskenteli visuaalisena suunnittelijana muun muassa sirkuksessa ja nukketeatterissa, kunnes aloitti filosofian ja kirjallisuustieteen opinnot Helsingin yliopistossa vuonna 1988. Hän valmistui filosofian maisteriksi vuonna 1998, pro gradu -työn aiheena oli inspiraation käsite.


title: Torsten Lindroth

text: Torsten Gabriel Lindroth () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen Armeijan riveissä joukkueenjohtajana.


title: Torsten Lindroth

text: Lindroth Hänen vanhempansa olivat liikemies Gabriel Olof Lindroth ja Bertha Wilhelmiina Lunden. Hänet vihittiin avioliittoon vuonna 1919 Ester Maria Ståhlbergin kanssa.


title: Torsten Lindroth

text: Lindroth kirjoitti ylioppilaaksi Helsingin uudesta ruotsalaisesta yhteiskoulusta vuonna 1912 ja liittyi Uusmaalaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuosina 1913 - 1915. Hän suoritti sotilashallinnollisen koulun ensimmäisen jakson vuosina 1929 - 1930 ja toisen jakson vuonna 1934.


title: Torsten Lindroth

text: Lindroth liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Torsten Lindroth

text: Lindroth astui Suomen armeijan palvelukseen luutnantiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 2. Jääkärirykmentin 4. jääkäripataljoonan 2. komppaniaan. Hän otti osaa sisällissodan taisteluihin Kalevankankaalla, missä hän haavoittui pahasti 28. maaliskuuta 1918.


title: Torsten Lindroth

text: Lindroth palasi haavoistaan parannuttuaan takaisin armeijaan ja hänet määrättiin 12. tammikuuta 1919 alkaen päälliköksi Porin jalkaväkirykmentti 2:n I pataljoonan 2. komppaniaan. Hänet siirrettiin 4. helmikuuta 1919 Itämeren jalkaväkirykmentti 1:een, josta muodostettiin myöhemmin Porin rykmentti. Hän toimi rykmentissä aluksi aliupseerikoulun johtajana ja 28. helmikuuta 1919 alkaen 2. komppanian päällikkönä. Porin rykmentistä hänet siirrettiin 25. lokakuuta 1922 alkaen 2. Erillisen konekiväärikomppanian päälliköksi. Konekiväärikomppaniasta hänet komennettiin 1. huhtikuuta 1926 ja siirrettiin 31. maaliskuuta 1928 alkaen Porin rykmentin talouspäälliköksi. Hänen virkansa talouspäällikkönä vakinaistettiin 29. kesäkuuta 1928.


title: Etuosto

text: Etuosto on kolmannen osapuolen sopimuksenvarainen oikeus lunastaa kohde, josta kauppa on tehty siten, että kohteen saa etuosto-oikeuden haltija eikä ostaja. Suomessa Suomen kunnilla on lainmukainen oikeus etuostaa kiinteistö, minkä vuoksi kaupanvahvistajan on ilmoitettava kiinteistön omistusoikeuden muutoksesta seitsemän vuorokauden kuluessa, jolloin kunta saa tiedon mahdollista etuosto-oikeuttaan varten.


title: Etuosto

text: Yksi Suomen kuuluisista etuosto-oikeudella lunastetuista kohteista on Yrjö Sirolan Säätiön Vanajanlinna, jonka Hämeenlinnan kaupunki osti sen tultua järjestöjen talousvaikeuksien myötä myyntiin.


title: (148209) 2000 CR105

text: (148209) 2000 CR on Aurinkokunnan yksi kaukaisimmista tunnetuista kohteista ja se kiertää Auringon kerran 3240 vuodessa radalla, jolla on hyvin suuri eksentrisyys.


title: (148209) 2000 CR105

text: (148209) 2000 CR eroaa muista hajanaisen kiekon objekteista siinä, että perihelipisteissään se ei ole Neptunuksen painovoimakentän vaikutuksessa. :n lisäksi tunnetaan myös täysin Kuiperin vyöhykkeen takana sijaitsevia kohteita kuten Sedna ja , jotka eivät myöskään ole Neptunuksen vaikutuksen alaisia.


title: Micheline Fluchot

text: Micheline Julitte (o.s. Fluchot, s. 1. marraskuuta 1934 Pariisi, Ranska) on entinen ranskalainen pikajuoksija.


title: Micheline Fluchot

text: Micheline Fluchot edusti Ranskaa kaksissa yleisurheilun arvokilpailuissa. Melbournen 1956 olympialaisissa hän karsiutui alkuerissä niin 100:n ja 200 metrin juoksussa kuin myös 4 × 100 metrin viestijuoksussa. Tukholman EM-kilpailuissa 1958 hän karsiutui 200 metrin juoksun välierissä ajalla 25,0 s ja viestissä Ranskan joukkue hylättiin.


title: Micheline Fluchot

text: Fluchot voitti Ranskan mestaruuden 200 metrin juoksussa vuosina 1956–1958. Melbournen olympialaisissa hän sivusi Léa Caurlan nimissä ollutta 200 metrin juoksun Ranskan ennätystä 24,9 s ja elokuussa 1958 Poitiersissa hän juoksi uuden ennätyksen 24,8 s. Hän kuului myös 4 × 100 metrin viestijuoksujoukkueeseen, joka elokuussa 1956 Dijonissa juoksi Ranskan ennätyksen 46,1 s. Seuratasolla Fluchot edusti US Ivryä.


title: Aerodium

text:
Aerodium on pystysuuntainen eli vertikaalinen tuulitunneli, jota käytetään esimerkiksi laskuvarjohyppääjien koulutuksessa.
Pienemmässä muodossa sitä käytetään huvilaitteena, esimerkiksi huvipuistoissa tai messuilla.


title: Aerodium

text: Vertikaalinen tuulitunneli kehitettiin Kanadassa vuonna 1979 lähinnä laskuvarjohyppääjien ja armeijan koulutustarkoitukseen, mutta sen huvikäyttöön tarkoitettu versio on tullut sittemmin tunnetuksi mm. Torinon vuoden 2006 talviolympialaisten päätösjuhlallisuuksissa, joissa sitä käytettiin osana loppunäytöstä.


title: Aerodium

text: Huvikäyttöön tarkoitetun laitteen moottori tuottaa ilmavirran, joka puhaltaa 180–220 km:n tuntivauhdilla ja siinä on tehoa 570–930 kilowattia. Voimalähteenä toimii joko diesel- tai sähkömoottori.


title: Aerodium

text: Laitteesta on olemassa erikokoisia versioita, joko kiinteään tai liikuteltavaan laitteistoon. Pienimmissä voi 1-2 henkilöä lentää kerrallaan, kun taas isommissa, jopa halkaisijaltaan 4 metrin levyisissä, voi olla yhdessä neljäkin henkilöä.


title: Aerodium

text: Lentokorkeus riippuu lentäjästä sekä moottorin tehokkuudesta, mutta pienimmilläkin voidaan saavuttaa jopa 10 metrin lentokorkeus. Isommilla, tehokkaammilla laitteilla voidaan nousta 20 metriin saakka.


title: Marguerite Perrou

text: Marguerite Gaspard (o.s. Perrou, s. 6. maaliskuuta 1915) on entinen ranskalainen pikajuoksija.


title: Marguerite Perrou

text: Marguerite Perrou edusti Ranskaa Berliinin 1936 olympialaisissa. Hän karsiutui 100 metrin juoksun alkuerissä. Elokuussa 1937 hän teki 200 metrin juoksussa Ranskan ennätyksen 25,8 s, joka säilyi voimassa yhdeksän vuotta. Hän voitti Ranskan mestaruuden 100 metrin juoksussa vuosina 1936–1937 ja 200 metrin juoksussa vuosina 1934–1939. Hän edusti AL Paris -seuraa.


title: The Grammers

text: The Grammers on suomalainen rock-yhtye, joka on perustettu Säkylässä vuonna 1999. Yhtye voitti Rockin Suomen-mestaruuskilpailun vuonna 2002.The Grammersin Mk III oli Radio Rockin vuoden 2009 levy - äänestyksessä sijalla 13.


title: The Grammers

text: The Grammersin studioalbumi Electra Magic (2011) debytoi Suomen viralliselle listalla viikolla 23/2011 sijalla 39.


title: The Grammers

text: The Grammersin studioalbumi Journey (2015) debytoi Suomen virallisella listalla viikolla 5/2015 sijalla 36.


title: Gaëtane Boitel

text: Gaëtane Crouzillas (o.s. Boitel, 11. huhtikuuta 1920 – 30. huhtikuuta 2003) oli ranskalainen yleisurheilija.


title: Gaëtane Boitel

text: Gaëtane Boitel voitti Ranskan mestaruuden 100 metrin juoksussa vuosina 1938–1939, 80 metrin aitajuoksussa vuosina 1937–1939 ja 1942 sekä pituushypyssä vuosina 1938–1939 ja 1942. Heinäkuussa 1939 hän teki 100 metrin juoksussa Ranskan ennätyksen 12,4 s, joka säilyi voimassa seitsemän vuotta. Hän edusti SF Aubervilliers -seuraa.


title: Beetalaktamaasi

text: Beetalaktamaasi on eräiden bakteerien tuottama entsyymi, joka pilkkoo beetalaktaamirenkaan, joka puolestaan on joidenkin antibioottien rakenneosa (esim. penisilliini ja kefalosporiinit). Beetalaktaamiantibiootit eivät tehoa näihin bakteereihin. Beetalaktamaasit voivat olla plasmidivälitteisiä, indusoituvia, eli ilmetä käytettäessä tiettyä antibioottia, kromosomaalisia tai metallobeetalaktamaaseja. Näistä metallobeetalaktamaasit ovat tehokkaimpia ja kykenevät hajottamaan kaikki beetalaktaamirakenteen sisältävät antibiootit.


title: Beetalaktamaasi

text: Beetalaktamaasin entsyyminumero on EC 3.5.2.6 ja CAS-numero 9073-60-3.


title: Beetalaktaamit

text: Beetalaktaamit ovat antibiootteja, joiden rakenteessa on beetalaktaamirengas. Beetalaktaameihin kuuluvat penisilliinijohdannaiset, kefalosporiinit, monobaktaamit, karbapeneemit ja beetalaktamaasin estäjät.


title: Beetalaktaamit

text: Beetalaktaamit estävät gram-positiivisten bakteerien soluseinään tarvittavan peptidoglykaanisäikeitten ristiinsitomista.


title: Beetalaktaamit

text: Jotkut bakteerit tuottavat beetalaktamaasi- tai penisillinaasi-entsyymiä, joka pilkkoo beetalaktaamirenkaan. Beetalaktaamiantibiootit eivät tehoa näihin bakteereihin.


title: EuroChallenge

text: EuroChallenge on FIBA Europen ylläpitämä kansainvälinen koripallosarja. Vuodesta 2003 lähtien sarjaa pelattiin nimellä FIBA Europe League. Se kuitenkin poistettiin käytöstä vuonna 2005 ja tilalle tuli FIBA EuroCup. Vuonna 2008 nimeksi vaihdettiin nykyinen EuroChallenge.


title: EuroChallenge

text: EuroChallenge on kolmanneksi korkein taso eurooppalaisten seurajoukkueiden välisistä sarjoista. Sen edellä ovat Euroliiga, joka on korkein taso, sekä ULEB Eurocup, joka on siis toiseksi korkein. Cupin voittaja saa osallistua seuraavan kauden ULEB Eurocupiin.


title: Rauno Puolimatka

text: Rauno Tapani Puolimatka (s. 7. joulukuuta 1957) on turkulainen sijoittaja ja hallitusammattilainen. Hän toimii ja on toiminut useiden yhtiöiden hallituksessa, kuten Saunalahti ja Holiday Club Resorts Oy.


title: Rauno Puolimatka

text: Rauno Puolimatka on vuorineuvos Armas Puolimatkan poika. Hän oli mukana Rakennustoimisto A. Puolimatkan toiminnassa ja aloitti oman sijoitustoimintansa, kun rakennusliike myytiin 1985 Hankkijalle.


title: Rauno Puolimatka

text: Vuonna 1992 Puolimatka ja Kai Mäkelä perustivat ilmaisjakelulehtiä julkaisevan, menestyväksi pörssiyhtiöksi kehittyneen mediatalo Jantonin. Puolimatka oli myös yksi turkulaisen Caribia-hotellin perustajista. Ryhmä Turkulaisia sijoittajia osti huonokuntoisen Hotelli Ikituurin Turun Kaupungilta vuonna 1997, ja saneerasi sen 40 miljoonalla kylpylä- ja konressihotelliksi, josta muodostui Turun suosituin matkailukohde. Hotelli myytiin vuonna 2003 Holiday Club Resortsille.


title: Rauno Puolimatka

text: Puolimatka on useiden vuosien ajan toiminut TYKS-säätiön tukijana. Säätiönsä kautta hän on tukenut muun muassa lääketieteellistä tutkimusta ja kulttuurihankkeita.


title: Rauno Puolimatka

text: YLE MOT uutisoi vuonna 2016 Panama-papereihin liittyen Puolimatkan perustaneen Rapu Global -nimisen yhtiön Panamaan vuonna 2005. Panaman kaupparekisteristä selviää, että yhtiö lopetettiin joulukuussa 2015.


title: Halabdja

text: Halabdja (kurdiksi tai Helebce) on Irakin Kurdistanin itäosassa, Halabjan maakunnassa sijaitseva kaupunki. Se on noin 240 kilometriä koilliseen Bagdadista ja 13–16 kilometriä Iranin rajalta.


title: Halabdja

text: Saddam Husseinin johtama Irakin armeija kaasupommitti kaupunkia vuonna 1988. Hyökkäyksessä kuoli 6000-7000 ihmistä. Edelleen sadat kaupungin asukkaat kärsivät pommitusten aiheuttamista vammoista. Tutkijoiden mukaan kemiallisissa pommeissa käytettiin sinappikaasua ja hermokaasuja, kuten sariinia, tabuunia ja VX:ää sekä ilmeisesti syanidia. Hyökänneitä joukkoja komensi Husseinin serkku Ali Hasan al-Majid, joka sai joukkomurhan vuoksi lempinimeksi "Kemikaali-Ali".


title: Rajatorppa

text: Rajatorppa on eteläisellä Länsi-Vantaan Myyrmäen suuralueen Vapaalan kaupunginosassa sijaitseva kerrostaloalue.


title: Rajatorppa

text: Rajatorpan ensimmäinen talo oli Nuijatie 10, jonne asukkaat muuttivat 21.12.1969. Alueella sijaitsee muun muassa pieni ostoskeskus, baari, huoltoasema, Rajatorpan väestönsuoja, jossa järjestetään harrastustoimintaa (mm. salibandy, paini ja itsepuolustuslajit), Rajatorpan ala-aste sekä useita päiväkoteja. Vapaalan seurakuntatalon on suunnitellut Kai Wartiainen.


title: Rajatorppa

text: Rajatorpan alue on saanut nimensä aiemman kylän rajalla sijainneesta Råtorp -nimisestä tilasta, jonka maille Rajatorppa rakennettiin. Vapaalan jo vuonna 1938 perustettu ja 1970-luvulle saakka Vapaalantiellä toiminut kauppa siirtyi sittemmin Rajatorpan ostoskeskukseen.


title: Rajatorppa

text: Rajatorpan asemakaavan vuodelta 1968 laativat arkkitehdit Pentti Ahola ja Riitta Thuneberg. Rakennukset suunnitteli arkkitehtitoimisto Hyvärinen ja Harlo. Rajatorpan 3-5 kerroksisten talojen sijoittelussa matalammat talot sijoitettiin alemmas rinteeseen ja korkeammat talot ylemmäs mäelle. Vuosien mittaan talojen julkisivuja on kunnostettu ja korjattu pääsääntöisesti vanhat ominaispiirteitä säilyttäen. Merkittävänä rakennusperintökohteena pidetään aiemmalta aikakaudelta olevaa, vuonna 1948 rakennettua Ilpolan koulun rakennusta, joka tunnetaan nykyisin osana Rajatorpan koulua.


title: Marco Cassetti

text: Marco Cassetti (s. 29. toukokuuta 1977 Brescia, Italia) on italialainen jalkapalloilija. Hän pelaa Serie A:n Romassa.


title: Marco Cassetti

text: Cassetti voi pelata sekä puolustuksessa että keskikentällä. Hän pelaa yleensä kentän oikealla laidalla.


title: Marco Cassetti

text: Cassetti on edustanut vuonna 1996 alkaneella ammattilaisurallaan aiemmin Montichiaria, Lumezzanea, Veronaa ja Lecceä. Romaan hän siirtyi vuonna 2006. Cassetti on voittanut Roman riveissä Italian cupin vuosina 2007 ja 2008 sekä Italian supercupin vuonna 2008. Italian maajoukkueessa hän debytoi vuonna 2005.


title: Dodge Cityn rautatieasema

text: Dodge Cityn rautatieasema on rautatieliikennepaikka BNSF Railwayn omistamalla Ellinorin ja Las Animasin välisellä rataosalla Kansasin osavaltiossa Yhdysvalloissa. Liikennepaikka sijaisee Dodge Cityn kaupungissa Fordin piirikunnassa. Liikennepaikalla on sekä henkilö- että tavaraliikennettä.


title: Dodge Cityn rautatieasema

text: Kansallisen matkustajajunayhtiö Amtrakin operoimat "Southwest Chief" -intercityjunavuorot pysähtyvät Dodge Cityssä. Junavuoroja on harvakseltaan, vain yksi juna päivässä kumpaankin suuntaan. Vuonna 2008 Dodge Cityn asemaa käytti 4 612 matkustajaa.


title: Dodge Cityn rautatieasema

text: Asemarakennuksen rakennutti BNSF Railwayn edeltäjä Atchison, Topeka and Santa Fe Railway vuonna 1897, ja se lisättiin kansalliseen historiallisten paikkojen rekisteriin vuonna 2002. Asemarakennuksessa on toiminut aiemmin myös ravintola sekä El Vaquero Hotel. Rautatieyhtiö Santa Re sekä sen seuraaja BNSF Railway käyttivät asemarakennusta myöhemmin myös toimistotilana, kunnes BNSF lahjoitti asemarakennuksen Dodge Cityn kaupungille 1996. Asemarakennusta on myöhemmin remontoitu, ja sen osan aikaa suljettuina olevia tiloja on otettu uudelleen käyttöön.


title: Alfred Webster Anthony

text: Alfred Webster Anthony (1865 – 14. toukokuuta 1939 San Diego Kalifornia) oli yhdysvaltalainen lintutieteilijä.


title: Alfred Webster Anthony

text: Anthony työskenteli American Museum of Natural Historyssa ja osallistui tutkimukseen Guatemalan linnuista ja nisäkkäistä.


title: Alfred Webster Anthony

text: Anthony julkaisi teokset "Eggs of the black, socorro and least petrels" ("Nidologist") vuonna 1896 ja "Expedition to Guadalupe Island, Mexico, in 1922" vuonna 1925.


title: Alfred Webster Anthony

text: Anthony nimesi linnuista muun muassa kalifornianpensasnärhen ("Aphelocoma californica") alalajin "obscura" 1889. Anthony oli American Ornithologists' Unionin jäsen. Hänen puolisonsa oli Anabel Klink Anthony. Heidän poikansa Harold Elmer Anthony oli myös eläintieteilijä.


title: Sateenvarjokatu

text: Sateenvarjokatu on Itkevä tyttö -yhtyeen toinen EP-julkaisu. Se ilmestyi vuonna 2004.


title: Sateenvarjokatu

text: EP:llä on viisi kappaletta, joista nimikkoraita on instrumentaali. Levyn on äänittänyt ja miksannut Ville Eriksson ja masteroinut Tuomas Mettänen. Albumilla vierailevat yhtyeen lisäksi Esko Grundström (viulu ja kontrabasso), Anna-Maria Ollila (käyrätorvi) ja Veera Palmroos (trumpetti).


title: Sininauhaliitto

text: Sininauhaliitto ry on vuonna 1936 perustettu kristillisten päihdejärjestöjen keskusliitto, jonka toiminta-ajatuksena ja perustehtävänä on palvella jäsenyhteisöjään ja kristillisiä seurakuntia ehkäisevässä päihdetyössä, päihdehaittojen ja syrjäytymisen vähentämisessä, riippuvuuksista toipumisessa ja elämän eheytymisessä. Teemu Tiensuu valittiin Sininauhaliiton toiminnanjohtajaksi vuonna 2016. Sininauhaliiton keskustoimisto sijaitsee Helsingin Pasilassa.


title: Sininauhaliitto

text: Sininauhaliitto on Kansainvälisen Siniristin jäsen. Sininauhaliitto julkaisee neljä kertaa vuodessa ilmestyvää "Uusi toivo" -lehteä, joka ilmestyy sekä netissä että printtinä. Lehden päätoimittaja on liiton viestintäpäällikkö Anna-Liisa Karhula.


title: Sininauhaliitto

text: Sininauhaliike on saanut alkunsa Yhdysvalloissa 1800-luvun lopulla Francis Murphyn (1836–1906) työn tuloksena. Hän syntyi Irlannissa köyhään perheeseen ja lähti monien aikalaistensa tavoin Amerikkaan etsimään parempaa elämää. Uudessa maassa juurettoman ja köyhän nuoren elämä kulki kuitenkin alaspäin ja hän joutui alkoholin väärinkäytön seurauksena vankilaan.


title: Sininauhaliitto

text: Sininauhaliitto hallinnoi aiemmin vuonna 1957 perustamaansa Sininauhasäätiötä (entinen Raittiuskotisäätiö), jolla on osakeyhtiö Sininauha Oy. Vuonna 2013 nämä kolme tahoa muodostivat lisäksi yhteisen Sininauhaliitto-konsernin, joka kuitenkin purettiin muun muassa Sininauhasäätiön sääntömuutoksen myötä. Sininauhasäätiö hallinnoi kiinteistöjä, Sininauha Oy tuottaa asumis- ja tukipalveluita. Vuonna 2016 Sininauhaliitto ja Sininauhasäätiö päätettiin erottaa toisistaan, jotta ne voisivat toteuttaa paremmin perustehtäviään.


title: Lyoto Machida

text: Lyoto Carvalho Machida (s. 30. toukokuuta 1978 Salvador, Brasilia) on brasilialainen vapaaottelija ja entinen karateka, joka ottelee UFC:n keskisarjassa. Hän on voittanut urallaan tunnettuja ottelijoita, kuten Rashad Evansin, Tito Ortizin, Rich Franklinin, B. J. Pennin ja Mauricio "Shogun" Ruan. Hänellä on kolmannen asteen musta vyö Shotokan karatesta sekä musta vyö brasilialaisesta jujutsusta.


title: Lyoto Machida

text: UFC 98 -tapahtumassa 23. toukokuuta 2009 Machida tyrmäsi aiemmin voittamattoman Rashad Evansin toisen erän lopussa ja voitti siten alemman raskaansarjan mestaruuden. Kun Machida puolusti mestaruuttaan Mauricio Ruaa vastaan UFC 104 -tapahtumassa 24. lokakuuta 2009, ottelu päättyi Machidan voittoon kiistanalaisella tuomaripäätöksellä, ja ottelijat saivat välittömän uusinnan tuomaripäätöksen takia. Lyoto Machida hävisi alemman raskaansarjan tittelin Mauricio Rualle ensimmäisessä erässä tyrmäyksellä UFC 113 -tapahtumassa.


title: Lyoto Machida

text: Machidan isä on brasilialaistunut japanilainen Shotokan karate -mestari Yoshizo Machida. Lyoto Machida syntyi Salvadorissa perheeseen johon kuului ennestään kaksi muuta poikaa, japanilainen siirtolaisisä Yoshizo Machida ja brasilialainen äiti Ana Claudia, jolla on portugalilais- ja italialaisia sukujuuria. Pian Lyoton syntymän jälkeen perhe muutti Belémiin, jossa hän varttui. Perhe asui Yoshizon perustamalla karatekoululla. Koska isä oli japanilainen shotokan karaten suuri legenda, myös Lyoto alkoi harjoitella lajia perinteisesti hyvin varhain. Machida on kertonut, että jo kolmevuotiaasta asti isä koulutti häntä ja hänen veljiään herättämällä heidät hyvin aikaisin aamulla, eivätkä he saaneet edes aamupalaa ennen pitkää juoksulenkkiä. Kata-harjoittelun jälkeen isä käski heidät istumaan polvillaan seinään päin pitkiksi ajoiksi. Machida kertoo, että se auttoi heitä oppimaan kunnioitusta, sekä kehitti heitä monipuolisesti. Kolmetoistavuotias Lyoto saavutti lajissa isältään mustan vyön. Lyoto harjoitteli nuorena muitakin lajeja. Hän aloitti sumon seitsemänvuotiaana isänsä ystävän ohjastuksessa, joka oli myös Japanista muuttanut siirtolainen, mutta puolestaan sumomestari. Machidasta tuli myös moninkertainen Brasilian mestari lajissa. Kuusitoistavuotiaana hän aloitti brasilialaisesta jujutsun. Myöhemmin Walter Broca myönsi hänelle mustan vyön. 22-vuotiaana hän muutti Japaniin opiskelemaan lisää mattokamppailua, jossa häntä opetti pääasiassa Antonio Inoki.


title: Lyoto Machida

text: Machida aloitti kilpailemisen vapaaottelussa toukokuussa 2003 Kengo Watanabea vastaan. Hän voitti Japanissa käydyn kamppailun tuomariäänin. Machida otteli uransa alussa Japanissa ja Brasiliassa raskaassarjassa. Hän kohtasi muun muassa Stephen Bonnarin, joka oli tuolloin voittamaton neljän kamppailun jälkeen. Machida voitti hänet uransa toisessa kamppailussa teknisellä tyrmäyksellä. Kolmannessa kamppailussaan Machida kohtasi kaksi UFC-ottelua otelleen Rich Franklinin, joka puolestaan ei ollut hävinnyt urallaan kertaakaan, vaan oli tilastolla 14–0 ennen Machidaa vastaan. Machida voitti voitti myös Franklinin teknisellä tyrmäyksellä toisessa erässä. Neljännessä kamppailussaan Machida kohtasi puolestaan 2002 K-1 mestarin Michael McDonaldin maaliskuussa 2004. Machida voitti kamppailun ensimmäisessä erässä kahden minuutin jälkeen. Machida jatkoi voittoputkeaan Sam Grecoa vastaan, joka oli tunnettu myös K-1 kilpailuista, sekä vuoden 1994 Seidokaikanin maailmanmestarina. Machida voitti kamppailun hajaäänin. Maaliskuussa 2005 otteli HERO'Sissa avoimessa painoluokassa B. J. Penniä vastaan. Kolmieräinen kamppailu päättyi Machidan voittoon tuomariäänin.


title: Lyoto Machida

text: Machida siirtyi ottelemaan UFC:hen helmikuussa 2007, jolloin hän kohtasi UFC 67:ssä Sam Hogerin. Machida voitti kamppailun tuomariäänin. Huhtikuussa 2007 Machida otteli jo toisen kamppailunsa UFC:ssä David Heathia vastaan. "UFC 70" -tapahtumassa käyty kamppailu päättyi edellisen tapaan Machidan voittoon tuomariäänin. Se oli samalla Machidan uran kymmenes voitto vapaaottelussa ilman tappiota. Machida jatkoi voittokulkuaan Kazuhiro Nakamuraa, Sokoudjouta ja Tito Ortizia vastaan. Hän voitti Nakamuran ja Ortizin tuomariäänin ja Sokoudjoun kuristuksella.


title: Lyoto Machida

text: Tammikuussa 2009 Machida otteli "UFC 94" -tapahtumassa Thiago Silvaa vastaan, jonka hän voitti tyrmäyksellä ensimmäisessä erässä. Machidan voitto palkittiin Illan tyrmäys bonuksella.


title: Lyoto Machida

text: Toukokuussa 2009 Machida sai lopulta otella alemman raskaansarjan mestaruudesta Rashad Evansia vastaan uransa seitsemännessä UFC kamppailussaan. Evans oli voittanut mestaruuden joulukuussa 2008 Forrest Griffinilta ja puolusti mestaruuttaan ensimmäistä kertaa Machidaa vastaan. Evans ei ollut vielä hävinnyt otteluakaan. Hän oli voittanut kolmetoistakamppailua ja otellut kerran tasapelin Tito Ortizia vastaan. Machida voitti mestaruuden tyrmäyksellä toisessa erässä, joka palkittiin myös illan tyrmäys bonuksella.


title: Lyoto Machida

text: Machida puolusti ensimmäisen kerran mestaruuttaan Maurício Rua vastaan lokakuussa 2009 "UFC 104" -tapahtumassa. Machida onnistui puolustamaan mestaruuttaan voitettua tiukan kamppailun tuomariäänin. Kaikki kolme tuomaria pisteyttivät Machidan hyväksi 48–47. Kamppailun tasaisuus herätti huomiota, sillä yleisö oli sitä mieltä, että Rua olisi voittanut kamppailun ja yksi tuomareista katsottuaan ottelun uudestaan olisi pisteyttänyt Ruan voittoon. Se olisi kuitenkin tarkoittanut Machidalle voittoa, mutta hajaäänin.


title: Lyoto Machida

text: Edellisen kamppailun ollessa tasainen Machida puolusti mestaruuttaan toisen kerran Rua vastaan "UFC 113" -tapahtumassa. Mestaruuskamppailu käytiin Kanadassa toukokuussa 2008, jossa Machida kärsi uransa ensimmäisen tappionsa ja menetti samalla mestaruutensa hävittyään tyrmäyksellä ensimmäisessä erässä.


title: Lyoto Machida

text: Hävittyään alemman raskaansarjan mestaruuden Machida otteli seuraavaksi Quinton Jacksonia vastaan, jolle hän hävisi hajaäänin. Huhtikuussa 2011 Machida otteli seuraavaksi Randy Couturea vastaan. UFC:n puheenjohtaja Dana White kommentoi ennen ottelua, että Machida olisi pakkovoiton edessä, sillä hän on hävinnyt kaksi ottelua peräkkäin Rualle ja Jacksonille. Machida voitti Couturen kurkipotkulla toisessa erässä, joka palkittiin myös illan tyrmäys bonuksella.


title: Lyoto Machida

text: Machidan ei ollut alun perin tarkoitus otella alemman raskaansarjan mestaruudesta Couture kamppailun jälkeen, vaan oli aikeissa otella muun muassa Rashad Evansia vastaan uudelleen loukkaantuneen Phil Davisin tilalle. Machida yritettiin myöhemmin suunnitella ottelevan Davisia vastaan, joka kuitenkin tarvitsi lisäaikaa polvileikkauksesta toipumiseen. Machida lopulta korvasi Rashad Evansin, jonka oli määrä otella Jon Jonesia vastaan alemman raskaansarjan mestaruudesta. Kamppailu käytiin joulukuussa 2011 "UFC 140" -tapahtumassa, jossa Machida kärsi teknisen luovutustappion, koska ei luovuttanut ja Jones kuristi hänet tajuttomaksi.


title: Lyoto Machida

text: Machidan ottelutyyli on rauhallinen ja perustuu vastustajan virheiden hyödyntämiseen. Joskus tylsäksi tuomittu tyyli on monen mielestä ollut pääsyy siihen, ettei Machida pitkään aikaan päässyt ottelemaan UFC:n alemman raskaansarjan mestaruudesta. Titteliottelun esteenä pidettiin myös kannatuksen puutetta Yhdysvalloissa, jonka osasyynä on ollut Machidan puutteellinen englannin kielen taito mutta vuosikymmenen vaihteen jälkeen hän on jutellut toimittajien kanssa yhä enemmän englanniksi.


title: Lyoto Machida

text: Machidalla ja hänen vaimollaan Fabyolalla on Taiyo-niminen poika joka syntyi syyskuussa 2008.


title: MoiPal

text: MoiPal oli Suomalaisen Ironstar Helsinki oy:n luoma virtuaaliyhteisö. Vuonna 2007 avatussa Moipalissa oli runsaat 590 000 käyttäjää 160 maasta. MoiPalissa luotiin aluksi virtuaalihahmo, ja valittiin koti, missä hahmo asui. Hahmon voi lähettää kaupungille tekemään erilaisia tehtäviä. MoiPalin ikäraja oli 10 vuotta. Alle 14-vuotiaita palvelun asiakkaita neuvottiin näyttämään vanhemmille suunnattu opas ennen kuin he pystyivät rekisteröityä palveluun.


title: MoiPal

text:
Moipal tavoitteli vuonna 2008 miljoonaa käyttäjää, joille se myisi virtuaalisia vaatteita, huonekaluja ja pelilaajennuksia. Palvelun käyttäjät olivat keskimäärin 15-vuotiaita. Palvelu toimi alkuaikoinaan Java MIDP 2.0 -kännyköissä. MoiPal tunnettiin betavaiheessa Pocket Pal -nimellä.
Moipal sulkeutui 25.9.2011.


title: MoiPal

text: Hahmo pystyi tienaamaan PalRahaa huuhtomalla kultaa vuoripuroista, sekä suorittamaan erilaisia tehtäviä, joko kaupungilla tai toteuttamalla MoiPal - tehtävälistaa. Tienaamillaan rahoilla hahmo pystyi ostamaan hahmolleen vaatteita, huonekaluja, harrastuksia, lemmikkejä sekä monenlaisia tavaroita. PalRahaa voi tienata myös myymällä ylimääräisiä tavaroitaan kirpputorilla. PalRahaa voi ostaa myös tekstiviestillä ja luottokortilla, mutta se maksaa.


title: MoiPal

text:
MoiPalissa voi maksua vastaan (noin 2€ / kk) ryhtyä MoiVIP jäseneksi. MoiVIP jäsenenä saat seuraavat edut:Harrastukset joita MoiPalissa voi harrastaa:
MoiPalia pyörittävä Ironstar Helsinki Oy on lopettamassa toimintaansa ja samalla MoiPal sulkeutuu 25.9.2011, lopullisesti. Syyksi on kerrottu, ettei ole löytynyt kiinnostuneita kumppaneita jotka jatkaisivat MoiPalin ylläpitoa.


title: Harmaapyrstökotingat

text: Harmaapyrstökotingat ("Snowornis") on kotingojen heimoon kuuluva varpuslintusuku. Sukuun kuuluu BirdLifen mukaan kaksi lajia. Suvun lajit ovat kuuluneet aikaisemmin savukotingoiden ("Lipaugus") sukuun.


title: Keskiviikkona hän on minun

text: Keskiviikkona hän on minun on Itkevä tyttö -yhtyeen joulukuussa 2005 julkaistu single. Kaikki singlen kappaleet päätyivät yhtyeen vuonna 2006 julkaisemalle pitkäsoitolle Yö kylpyammeessa, joskin "Menolippu Mallardilla II" on eri versio samasta kappaleesta kuin albumin "Menolippu Mallardilla I". Albumiversio on singleversiosta poiketen myös instrumentaalikappale.


title: Keskiviikkona hän on minun

text: Kappaleet ovat äänittäneet ja miksanneet Timo Kuismanen sekä Lauri-Matti Parppei, ja masteroinut Ville Eriksson.


title: Melissa Rosenberg

text: Melissa Anne Rosenberg (s. 1962 Marinin piirikunta, Kalifornia) on yhdysvaltalainen käsikirjoittaja ja tuottaja, joka on muun muassa käsikirjoittanut "Twilight"-elokuvasarjan ja toiminut Netflix-sarjan "Jessica Jones" luojana ja showrunnerina.


title: Melissa Rosenberg

text: Rosenberg varttui San Franciscon lähistöllä Marinin piirikunnassa. Hänen isänsä on psykoterapeutti Jack Lee Rosenberg, äiti Patricia kuoli hänen ollessaan teini-ikäinen. 17-vuotiaana Rosenberg lähti itärannikolle, missä hän työskenteli teatteri- ja tanssiryhmässä ja opiskeli vermontilaisessa Bennington Collegessa. Hän päätyi kuitenkin luopumaan urahaaveista koreografina ja muutti vuonna 1986 Los Angelesiin tähtäimenään käsikirjoittajan ura. Samalla Rosenberg opiskeli tuottajaksi Etelä-Kalifornian yliopistossa, josta hän valmistui vuonna 1990.


title: Melissa Rosenberg

text: Kohta Rosenbergin valmistuttua Paramount palkkasi hänet käsikirjoittamaan tanssielokuvan, jota ei kuitenkaan lopulta tuotettu. Siitä saamansa kokemuksen avulla hän sai ensimmäiset televisiotyönsä. 1990-luvulla ja 2000-luvun alkuvuosina hän teki käsikirjoituksia useisiin televisiosarjoihin, kuten "Viiden juttu", "Tohtori tuli kaupunkiin", "Ally McBeal" ja "O.C." Hänen ensimmäinen toteutunut elokuvakäsikirjoituksensa oli vuoden 2006 tanssielokuva "Step Up".


title: Melissa Rosenberg

text: Vuonna 2007 Rosenberg valittiin käsikirjoittamaan Stephenie Meyerin romaaniin perustuva vampyyrielokuva "Twilight – Houkutus". Alkamassa olleen käsikirjoittajien lakon vuoksi hän joutui laatimaan käsikirjoituksen lyhyellä aikataululla. Writers Guild of America, Westin hallitukseen kaikkiaan viisi vuotta kuulunut Rosenberg oli aktiivinen lakkoliikkeessä.


title: Melissa Rosenberg

text: Rosenberg käsikirjoitti myös Meyerin kirjasarjan myöhempiin osiin perustuvat "Twilight – Houkutuksen" jatko-osat "Twilight – Uusikuu" (2009), "Twilight – Epäilys" (2010), "Twilight – Aamunkoi, osa 1" (2011) ja "Twilight – Aamunkoi, osa 2" (2012). Samaan aikaan ensimmäisten "Twilight"-elokuvien kanssa Rosenberg toimi käsikirjoittajana ja tuottajana televisiosarjassa "Dexter". Kahteen osaan jaetun viimeisen "Twilight"-elokuvan käsikirjoitusvaiheessa hän kuitenkin luopui aikataulusyistä tehtävistään "Dexterissä".


title: Melissa Rosenberg

text: Vuonna 2010 Rosenberg alkoi kehittää ABC:lle Marvelin supersankarisarjakuvaan "Alias" perustuvaa televisiosarjaa työnimellä "A.K.A. Jessica Jones". ABC ei ottanut sarjaa tuotantoon, mutta Rosenberg pääsi sovittamaan studiolle alankomaalaisen "Penoza"-sarjan amerikkalaisversion "Red Widow". Syksyllä 2013 Marvel teki Netflixin kanssa sopimuksen useasta toisiinsa nivoutuvasta televisiosarjasta, joiden joukossa oli myös "A.K.A. Jessica Jones". Rosenberg valittiin sen kehittäjäksi marraskuussa 2013. Sarjan nimeksi vahvistettiin myöhemmin "Jessica Jones". Ensimmäinen tuotantokausi julkaistiin marraskuussa 2015, ja se sai kriitikoilta suopean vastaanoton. Rosenberg jatkaa showrunnerina sarjan toisella tuotantokaudella, joka tilattiin tammikuussa 2016 ja jonka kuvaukset alkoivat huhtikuussa 2017.


title: Melissa Rosenberg

text: Rosenberg on naimisissa ohjaaja Lev L. Spiron kanssa. He tapasivat "O.C."-televisiosarjan kuvauksissa.


title: ASRock

text: ASRock Inc. on taiwanilainen emolevyvalmistaja, joka on perustettu vuonna 2002 ASUSTeK Computer Inc:n tytäryhtiöksi. Vuonna 2007 ASRock meni Taiwanin pörssiin. Alkuvuosina ASRock oli erikoistunut erittäin edullisten emolevyjen valmistukseen. Nykyisin ASRockin mallisto sisältää myös high-end -emolevjä AMD:n ja Intel:in -suorittimille.


title: ASRock

text: Edullisen hinnan saavuttamiseksi ASRockin tuotteissa käytettiin yksinkertaisia ja halpoja ratkaisuja, sekä vanhemman mallisia piirisarjoja. ASRockin emolevyissä on ollut myös harvinaisia teknisiä ratkaisuja erikoisiin käyttäjätarpeisiin, kuten AGP- ja PCI-E näytönohjaimien käyttö samalla emolevyllä, sekä mahdollisuus suoritinkannan päivittämiseen lisäkorteilla ja langattoman Wi-Fi-varustelun liittäminen osaksi emolevyjä. Vuonna 2008 ASRock julkaisi omien määritystensä mukaan ensimmäisen high-end emolevynsä (4Core1600P35-WiFi+ Intel P35-piirisarjalla). Samalla ASRock alkoi käyttää emolevyissään laajasti paremmista emolevyistä tuttuja polymeeri-kondensaattoreita. Emolevyjen ylikellotus-ominaisuuksia, sekä liittimiä ja yleistä varustelua on myös viime aikoina paranneltu. Näiden parannusten myötä ASRockin emolevyt eivät ole enää pelkästään halvimmassa hintaluokassa, vaan myös lähes 300 euron hintaisia huippumalleja on tullut markkinoille. Ominaisuuksinsa nähden ASRock on silti yhä edelleen edullinen merkki verrattuna esimerkiksi tunnetumpien ASUS:in tai MSI:n vastaaviin malleihin.


title: ASRock

text: ASRockin mallistossa on maaliskuussa 2009 emolevyjä AMD:n suoritinkannoille: Socket 462, Socket 754, Socket 939, Socket AM2, Socket AM2+ ja Socket AM3. Intelin suoritinkannoista tuettuja ovat: Socket 478, Socket 775, Socket 1366 ja Socket 1155. Emolevyissä käytetään AMD:n, Intel:in, Nvidia:n, SiS:n ja VIA:n -valmistamia piirisarjoja.


title: Skyliners Frankfurt

text: Skyliners Frankfurt on saksalainen koripalloseura. Sponsorointisyistä seura tunnetaan nimellä Fraport Skyliners. Joukkueessa pelaa Suomen koripallomaajoukkueen kapteeni Shawn Huff.


title: Skyliners Frankfurt

text: Skyliners otti Rhöndorfer TV 1912:n paikan Bundesliigasta vuonna 1999, koska Rhöndorfia pidettiin liian pienenä kaupunkina ja mahdottomana paikkana rakentaa kansainvälisen tason seuraa. Näin Skyliners pääsi aloittamaan toimintansa heti korkeimmalta tasolta nimellä. Kun Opel alkoi tukemaan seuraa vuonna 2000, vaihdettiin nimeksi Opel Skyliners. Seura pelasi Euroliigaa kausina 2000–2002. Seuraa valmensi vuosina 2001–2004 suomalais-kanadalainen Gordon Herbert. Vuonna 2004 joukkue myös voitti ainoan Saksan mestaruutensa kun se kaatoi finaalissa GHP Bambergin. Saksan mestaruus oikeutti myös Euroliiga-paikkaan ainoana saksalaisseurana.


title: Skyliners Frankfurt

text: Vuonna 2005 nimeksi vaihdettiin Deutsche Bank Skyliners. Vuonna 2009 seura teki Deutsche Bankin kanssa sponsorointisopimuksen vuoteen 2011 saakka. Tämän jälkeen seuran pääsponsoriksi ryhtyi Fraport.


title: Savukotingat

text: Savukotingat ("Lipaugus") on kotingojen heimoon kuuluva varpuslintusuku. Savukotingoihin kuuluu BirdLifen mukaan seitsemän lajia.


title: Sinijuovavälskäri

text: Sinijuovavälskäri ("Ctenochaetus striatus") on koralliriuttojen värikäs kala, jota pidetään joskus meriakvaarioissa.


title: Sinijuovavälskäri

text: Sinijuovavälskäri kasvaa noin 25 cm:n pituiseksi. Sen vartalossa on oliivinvihreällä pohjalla vaakasuuntaisia, aaltoilevia kapeita sinisiä juovia. Päässä on oransseja täpliä. Sillä on tötterömäinen suu, jossa on useissa riveissä harjasmaisia hampaita. Nuorena kalan väri on kullanruskea, ja tummenee vanhemmiten. Juovien ja pilkkujen suhde vaihtelee kalan alkuperän mukaan.


title: Sinijuovavälskäri

text: Sinijuovavälskäri on kotoisin indopasifiselta merialueelta. Se elää yli 30 metrin syvyydessä sekä koralli- että kivipohjaisilla alueilla. Punaisellamerellä elää kanta, jotka poikkeavat muista keltaisten vatsapuolen eviensä osalta.


title: Sinijuovavälskäri

text: Sinijuovavälskärit voivat elää joko yksin tai suurissakin parvissa, usein yhdessä muiden lajien kanssa. Akvaariossa se saattaa olla aggressiivinen muita välskäreitä kohtaan.


title: Sinijuovavälskäri

text: Sinijuovavälskäri syö kasvispitoista sekaruokaa. Se käyttää erityistä suutaan pehmeän levämassan nyhtämiseen ja imuroimiseen pohjalta ja kivenkoloista.


title: Fun, Fun, Fun

text: Fun, Fun, Fun on The Beach Boysin kappale, joka julkaistiin vuonna 1964. Sen ovat kirjoittaneet Brian Wilson ja Mike Love. Nimensä mukaisesti kappale kertoo hauskanpidosta, ja se edustaa yhtyeen varhaista vaihetta puhtaimmillaan. Singlejulkaisuna "Fun, Fun, Fun" ylsi Amerikan listalla sijalle viisi.


title: Super Friends: The Legendary Super Powers Show

text: SuperFriends: The Legendary Super Powers Show on Hanna-Barberan tuottama yhdysvaltalainen piirrossarja, mikä perustuu löyhästi DC Comicsin sarjakuvaryhmään Oikeuden Puolustajat. Sarjaa esitettiin ABC:llä, ja se kesti kahdeksan jaksoa. Kenner-yhtiö teki siitä lelusarjan.


text: Sarja jatkoi lyhyitä, noin kymmenen minuutin jaksoja "The World's Greatest Super Friends" ja "Superystävät" -sarjojen tavoin. Yhdessä jaksossa oli kaksi lyhyttä tarinaa. Alkutunnuksesta huolimatta sarjassa eivät esiintyneet supersankarit Vesimies, Salama ja Haukkamies. Lisäksi vihollisista Lex Luthor ja erityisesti Brainiac saivat uudet ulkonäön sarjakuvalehden Action Comicsin juhlapäivän kunniaksi.


text: Sarja julkaistiin Yhdysvalloissa DVD:llä 7. elokuuta 2007.


title: Loistokotingat

text: Loistokotingat ("Cotinga") on kotingojen heimoon kuuluva varpuslintusuku. Loistokotingoihin kuuluu BirdLifen mukaan seitsemän lajia.


title: Ruostevälskäri

text: Ruostevälskäri ("Ctenochaetus binotatus") on koralliriuttojen värikäs kala, jota pidetään joskus meriakvaarioissa.


title: Ruostevälskäri

text:
Ruostevälskäri kasvaa 22 cm pitkäksi. Sen pohjaväri on oranssi, ja kalaa koristavat ohuet siniset juovat. Päässä on sinisiä pilkkuja, ja pyrstön tyvessä kaksi mustaa täplää. Silmät ovat kirkkaansiniset. Nuoren yksilön pyrstö on keltainen.
Ruostevälskäri on kotoisin indopasifiselta merialueelta.


title: Ruostevälskäri

text: Ruostevälskäri syö kasvispitoista sekaruokaa.


title: Dodge City

text: Dodge City on kaupunki Fordin piirikunnassa Kansasissa Yhdysvalloissa. Se on nimetty yhdysvaltalaisen everstin Richard Irving Dodgen mukaan. Kaupungin asukasluku oli vuoden 2000 väestönlaskennassa 25 176.


title: Dodge City

text: Kaupungissa on runsaasti lihanjalostusteollisuutta.


title: Dodge City

text: Pitkäaikaisen yhdysvaltalaisen lännensarjan "Gunsmoken" tapahtumat sijoittuivat Dodge Cityyn.


title: Glen A. Larson

text: Glen Albert Larson (3. tammikuuta 1937 Los Angeles, Kalifornia – 14. marraskuuta 2014 Santa Monica) oli yhdysvaltalainen televisiotuottaja ja -käsikirjoittaja. Hänen tunnetuimpia luomuksiaan olivat televisiosarjat "Ritari Ässä" ja "Taisteluplaneetta Galactica". Vuonna 1985 Larson sai tähden Hollywood Walk of Famelle.


title: Glen A. Larson

text: Larson menehtyi ruokatorven syöpään 77-vuotiaana.


title: Ratchet & Clank (videopeli)

text: Ratchet & Clank on Insomniac Gamesin kehittämä ja Sonyn julkaisema 3D-tasohyppely/ammuntapeli PlayStation 2:lle. Peli julkaistiin vuonna 2002 ja se on ensimmäinen peli Ratchet & Clank -pelisarjassa.


title: Ratchet & Clank (videopeli)

text: Peli lähtee liikkeelle, kun Lombax-rotuinen mekaanikko Ratchet tapaa kotiplaneetallaan Clank-nimisen robotin. Clank saa selville, että Blarg-rotuun kuuluva Chairman Dreck suunnittelee luovansa rodulleen uuden planeetan tuhoamalla muita planeettoja ja käyttämällä niiden osia. Clank suostuttelee Ratchetin auttamaan häntä etsimään avuksi kuuluisa supersankari Kapteeni Qwark, mutta pian he huomaavat, että heidän pitää pelastaa galaksi kahden kesken.


title: Ratchet & Clank (videopeli)

text: Peli sisältää suuren määrän aseita ja laitteita joiden avulla pelaajan tulee päihittää vihollisia ja suorittaa pulmanratkaisutehtäviä kuvitteellisen Solana-galaksin eri planeetoilla. Pelissä on myös useita minipelejä, kuten kilpailuja ja lukkojen tiirikointia, jotka pelaajan täytyy läpäistä jatkaakseen eteenpäin.


title: Ratchet & Clank (videopeli)

text: "Ratchet & Clankin" pääasiallinen pelattava hahmo on Ratchet, jota pelaaja ohjaa kolmannen persoonan kuvakulmasta. Pelaaja kulkee erilaisten peliympäristöjen lävitse käyttäen monia epätavallisia aseita ja laitteita vihollisten tuhoamiseen ja esteiden ylittämiseen. Pelissä voi hankkia enintään 35 asetta ja laitetta. Pelin alussa käytettävissä on vain kaksi asetta; “OmniWrench 8000”-jakoavain, joka on monikäyttöinen lähitaisteluase, ja Bomb Glove, lyhyen välimatkan kranaatinheitin. Suorittaessaan tehtäviä pelin useilla planeetoilla pelaaja saa käyttöönsä lisää aseita ja laitteita, joita ovat muun muassa Blaster (automaattipistooli), Pyrocitor (liekinheitin) ja Suck Cannon (ase, joka imee pienet viholliset ja muuntaa ne ammuksiksi). Aseet joko löydetään tai ostetaan pulteilla, jotka ovat pelin valuuttaa. Peli sisältää myös härveleitä joihin lukeutuu mm. Swingshot (narupistooli) jolla Ratchet voi tarttua erilaisiin kohteisiin ja Hologuise joka muuttaa Ratchetin tietynlaisen robotin näköiseksi hologrammiksi. Pultteja kerätään voitetuilta vihollisilta ja ympäri pelimaailmaa sirotelluista laatikoista. Pelaajan tulee myös ostaa ammuksia useimpiin aseisiin, mutta jotkin aseet toimivat ilman ammuksia. Ammuksia löydetään laatikoista ja ostetaan asekauppiailta. Läpäistyään pelin pelaaja voi aloittaa pelin alusta “challenge mode”-tilassa, jolloin vaikeustaso nousee merkittävästi mutta ensimmäisellä pelikerralla hankitut pultit ja aseet säilyvät. Pelaaja voi myös ostaa kultaisia aseita, jotka ovat voimakkaampia versioita tavallisista aseista. Pelihahmon terveydentilasta kertoo nanotech, jota on alussa neljä kappaletta mutta jota voi pelin edetessä laajentaa kahdeksaan.


title: Ratchet & Clank (videopeli)

text: Normaalisti Clank ratsastaa Ratchetin selässä ja toimii rakettireppuna tai jonain vastaavana laitteena. Tilanteissa, joissa Ratchet ei pysty tutkimaan jotain aluetta, Clankista tulee pelattava hahmo. Clank kykenee ohjaamaan “Gadgebotteja”, itsensä kaltaisia pienempiä robotteja, ja suorittamaan niiden avulla tiettyjä tehtäviä. Kilpaileminen esiintyy pelissä leijulautakilpailujen muodossa. Jotkut kilpailut ovat tarpeellisia pelissä etenemisen kannalta, toiset taas ovat valinnaisia. Pelissä on myös yksi taso avaruustaistelua ja yksi taso säiliöalusten ampumista ilmassa lentäen. Useimmilla tasoilla on minipelejä joilla avataan ovia, levitetään siltoja tai nostetaan alustoja.


title: Ratchet & Clank (videopeli)

text: Planeetta Quartulla sijaitsevassa tehtaassa valmistuu suuria tuhoojarobotteja liukuhihnalla, kun yhtäkkiä tapahtuu tuotantovirhe ja liukuhihnalta ilmestyy pieni, erikoinen robotti nimeltään XJ-0461. XJ-0461 kohtaa infobotin, katsoo tämän videonauhoitteen ja kauhistuu näkemästään. XJ-0461 pakenee planeetalta avaruusaluksella, mutta se ammutaan alas planeetta Veldinille.


title: Ratchet & Clank (videopeli)

text: Veldinillä lombax-rotuinen mekaanikko Ratchet rakentaa avaruusalusta kun XJ-0461:n alus tekee pakkolaskun lähelle hänen kotiaan. Ratchet hakee XJ-0461:n aluksen raunioista ja antaa tälle myöhemmin lempinimen Clank. Clank näyttää Ratchetille löytämänsä infobotin, jonka nauhoitteessa Blarg-rotuinen Chairman Drek selittää kotiplaneettansa olevan asumiskelvoton saasteiden ja liikakansoituksen vuoksi. Drekin ratkaisu on koota rodulleen uusi planeetta muista planeetoista ottamillaan osilla, mikä johtaisi näiden planeettojen tuhoutumiseen. Clank pelkää Drekin suunnitelman tuhoavan koko galaksin ja pyytää Ratchetia auttamaan häntä supersankari Captain Qwarkin löytämisessä, jotta Drek saataisiin pysäytetyksi. Ratchet on halukas lähtemään Veldiniltä omalla avaruusaluksellaan, mutta hänen aluksestaan puuttuu elintärkeä osa: robottisytytysjärjestelmä. Clank on varustettu robottisytytysjärjestelmällä ja hän käynnistää Ratchetin aluksen korvaukseksi hänen avustaan.


title: Ratchet & Clank (videopeli)

text: Myöhemmin kaksikko saapuu planeetta Rilgarille, josta he löytävät Qwarkin. Tämä rohkaisee heitä todistamaan sankarillisuutensa läpäisemällä vaarallisen esteradan planeetta Umbriksella. Läpäistyään esteradan Clank kuitenkin johtaa itsensä ja Ratchetin Qwarkin virittämään ansaan ja kaksikko putoaa luolaan. Qwark paljastaa olevansa Drekin palveluksessa päästäkseen hänen uuden planeettansa edustajaksi. Qwark jättää kaksikon taistelemaan Snagglebeast-hirviötä vastaan.


title: Ratchet & Clank (videopeli)

text: Tuhottuaan Snagglebeastin Ratchet on katkera ja vihainen Clankille, joka antoi Qwarkin huijata heitä. Clank yrittää suostutella Ratchetia jatkamaan tehtäväänsä Drekin pysäyttämiseksi, mutta Ratchet janoaa kostoa Qwarkille. Lopulta Ratchet saa kostonsa avaruustaistelussa. Pian tämän jälkeen Drek hyökkää läheiselle planeetalle. Nähdessään Drekin aiheuttaman tuhon Ratchet tajuaa että hänet pitää pysäyttää, jolloin hän sopii riitansa Clankin kanssa ja myöntää olleensa itsekäs jahdatessaan Qwarkia.


title: Ratchet & Clank (videopeli)

text: Yhdistäessään voimansa Ratchet ja Clank saavat selville Drekin kehittäneen Deplanetizer-nimisen aseen, jolla hän aikoo tuhota planeetta Veldinin – Ratchetin kotiplaneetan – oman planeettansa tulevalta kiertoradalta. Tästä Ratchet raivostuu. Veldinillä Ratchet ja Clank kohtaavat Drekin, joka on juuri aikeissa tuhota planeetan. Drek paljastaa, että hän saastutti Blarg-planeetan rikastuakseen ja että hän aikoo tehdä samoin myös uudelle planeetalleen myytyään sen pinnalta kaiken elintilan. Tätä seuraa taistelu, jossa Drek kuolee. Ratchet tuhoaa Drekin planeetan käyttämällä Deplanetizeria, jolloin Veldinille sinkoutuu meteorisade. Meteorin törmäys heittää Ratchetin ja Clankin Deplanetizerin reunan yli, mutta Clankin onnistuu saada ote reunasta ja Ratchetista. Clankin käsi kuitenkin vahingoittuu pahasti Ratchetin painosta. Ratchet tarjoutuu korjaamaan Clankin käden ja pelin päättyessä he kävelevät kohti Ratchetin kotia ystävyksinä.


title: Ratchet & Clank (videopeli)

text: Lopetettuaan työskentelyn "Spyro the Dragon" -sarjan parissa Insomniac aikoi lanseerata uuden pelin PlayStation 2 -konsolille koodinimellä "I5" (Insomniac-peli 5). Kehittäjät eivät kuitenkaan koskaan innostuneet ajatuksesta ja idea hylättiin kuuden kuukauden jälkeen. "Ratchet & Clank" pohjautui Brian Hastingsin esittämään ideaan pelistä, jonka pääosassa olisi avaruudessa matkaileva matelija-avaruusolio joka keräisi erilaisia aseita pelin edetessä. Ratchetin lopulliseen muotoon päädyttiin Insomniacin harkittua useita maanpäällisiä olentoja, mukaan lukien kissoja ja rottia; kissamaiset ominaisuudet erottuivat kehittäjien mielestä edukseen muista, sillä niihin liittyi vaikutelma ketteryydestä. Toinen varhainen idea oli Ratchet, johon kiinnittyisi monta pientä robottia ja jotka voisivat suorittaa erilaisia toimintoja. Insomniac kuitenkin käsitti, että monen robotin käyttäminen oli hämmentävää ja loi Ratchetin ulkonäköön epäselvyyttä, minkä vuoksi päädyttiin vain yhteen robottiin, Clankiin. Lopullisesta pelistä leikattiin vain vähän, lukuun ottamatta joitain aseita ja laitteita jotka "eivät vain olleet hauskoja".


title: Ratchet & Clank (videopeli)

text: Pian sen jälkeen kun projektin nimi oli vaihdettu "I5":stä "Ratchet & Clankiksi" Naughty Dog kysyi Insomniacilta haluaisivatko he jakaa Naughty Dogin "ssa" käytettyä peliteknologiaa ja pyysivät vastineeksi Insomniacia jakamaan heidän kanssaan kaikki teknologiaan tehdyt parannukset. Insomniac suostui, minkä tuloksena suurin osa "Ratchet & Clankin" pelimoottorista kehitettiin Insomniacilla mutta jotkin todella tärkeät renderoijat olivat Naughty Dogin kehittämiä.


title: Ratchet & Clank (videopeli)

text: Esituotanto alkoi vuoden 2001 maaliskuun lopulla 35-henkisen ryhmän voimin. Varsinainen tuotanto alkoi marraskuussa 2001 ja projektin loppuun mennessä tuotantoryhmä oli kasvanut 45 henkeen. Peli julkaistiin ensimmäisenä Pohjois-Amerikassa 4. marraskuuta 2002 ja sen jälkeen Australiassa 6. marraskuuta 2002. PAL-alueilla julkaisu tapahtui 8. marraskuuta 2002 ja Japanissa 3. joulukuuta 2002. Marraskuussa 2003 Sony lisäsi pelin Greatest hits -sarjaansa ja vastaavaan PAL-alueiden Platinum Range -sarjaan 22. elokuuta 2003. Japanissa peli lisättiin The Best -sarjaan 3. heinäkuuta 2003 ja se oli myös Japanissa ainoa peli jota myytiin yhdessä PlayStation 2:n kanssa.


title: Ratchet & Clank (videopeli)

text: Peli sai hyvät arvostelut ja sitä ylistettiin hyvistä grafiikoista, pelisisällön vaihtelevuudesta ja scifi-tarinasta. Metacriticin yhteenvedossa peli sai 88 pistettä sadasta.


title: Trabekulektomia

text: Trabekulektomia on kirurginen silmäleikkaus, jota käytetään yleensä ensisijaisena hoitokeinona glaukooman parantamiseen, mikäli muut hoitotoimenpiteet (esim. silmätipat tai lasersädehoito) eivät auta.


title: Trabekulektomia

text: Potilaan silmien kovakalvoihin asetetaan keinoläppä, ja sen alle tehdään aukko liian kammionesteen poistamiseksi, mikä tällöin vähentää silmien painetta. Usein noin puolen vuoden päästä silmien paine alkaa huomattavasti laskea, vaikkakaan näkö ei koskaan palaa kokonaan ennalleen. Jotkut potilaat joutuvat käyttämään yhtä tai useampaa silmätippaa kauan vielä operaation jälkeenkin. Potilaan näkö ei yleensä tule tarkoitettuun kuntoon heti leikkauksen jälkeen; tämä tapahtuu usein parin päivän sisällä.


title: Trabekulektomia

text: Varsinaisia komplikaatioita ei ole raportoitu, mutta joillakin potilailla voi ilmetä kroonista päänsärkyä sekä silmien särkyä ja erityisen arkaa valonherkkyyttä ja luomikouristuksia, kuitenkin yleensä vain muutaman päivän ajan toimenpiteen jälkeen. Ennen ja jälkeen leikkauksen on vältettävä ponnisteluja, liikuntaa ja raskasta työtä muutamien viikkojen ajan, riippuen tapauksesta.


title: Langenau

text: Langenau on kaupunki Saksassa Baden-Württembergin osavaltion Tübingenin hallintopiirissä ja Alb-Donau-Kreisin piirikunnassa. Asukkaita Langenaussa oli 31. joulukuuta 2008 14 285, joista naisia oli 7 107 ja miehiä 7 178. Kaupungin pinta-ala on 75 km² ja väestötiheys 190 as./km² (31.12.2008). Langenaun pormestari on Wolfgang Mangold.


title: Langenau

text: Langenaun naapurikunnat ja -kaupungit ovat Beimerstetten ja Bernstadt lännessä, Nerenstetten ja Öllingen pohjoisessa, Rammingen idässä sekä Leipheim ja Elchingen etelässä. Kaksi viimeisinä mainittua kuuluvat Baijerin osavaltioon.


title: Langenau

text: Langenaun ystävyyskaupungit ovat Bridgend Britannian Walesissa, Albeck Itävallassa, Somberek Unkarissa ja Langenau Saksin osavaltiossa.


title: Langenau

text: Vuonna 1939 Langenaussa oli noin 4 500 asukasta ja vuonna 1949 jo yli 6 000. Albeck liittyi 6. helmikuuta 1972, Hörvelsingen 13. helmikuuta ja Göttingen 19. maaliskuuta Langenauhun. 14. huhtikuuta 1972 Langenau solmi ystävyyskaupunkisuhteet walesilaisen Bridgendin kanssa. Vuonna 1973 Langenau liittyi osaksi vastaperustettua Alb-Donau-Kreisin piirikuntaa. 15. syyskuuta 1990 kaupunki solmi ystävyyskuntasuhteet unkarilaisen Somberekin kanssa. Samoihin aikoihin kaupungissa oli noin 12 000 asukasta. 6. marraskuuta 1991 ystävyyskaupungiksi tuli Saksin osavaltiossa sijaitseva Langenau. Saman vuoden aikana Langenaussa saneerattiin paikallisen Martinskirche-kirkon torneja. 7. toukokuuta 1994 ystävyyskaupungiksi tuli itävaltalainen Kärnten. Vuonna 1999 Langenaun kaupungintalo saneerattiin. Vuonna 2003 Langenaussa oli noin 14 000 asukasta. Nykyisin Langenau on Alb-Donau-Kreisin suurin kaupunki asukasluvultaan.


title: Rikos auringon alla

text: Rikos auringon alla ("Evil Under the Sun") on vuonna 1982 ensi-iltansa saanut Guy Hamiltonin ohjaama salapoliisielokuva, joka perustuu Agatha Christien romaaniin "Varjossa auringon alla". Kirjan tapahtumat sijoittuvat vieläkin olemassa olevaan art deco -tyyliseen hotelliin, joka sijaitsee saarella Kentin eteläpuolella. Elokuva on kuitenkin kuvattu Mallorcalla. Sieltä ei löytynyt halutunlaista hotellia, joten sopivalle saarelle rakennettiin kulissijulkisivu ja hotellin sisällä tapahtuvat kohtaukset kuvattiin saaren keskellä sijaitsevassa kartanossa.


title: Rikos auringon alla

text: "Video-oppaassa" vuodelta 1994 Asko Alanen luonnehtii elokuvaa pintapuolisesti tyylikkääksi ”ompeluseuraelokuvaksi”, joka hänestä kuitenkin sekoittaa Christien dekkarin mutkikkaan juonen täysin epäuskottavaksi. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Pioneer-ohjelma

text: Pioneer-ohjelma on sarja Yhdysvaltain avaruusluotaimia. Avaruusohjelman merkittävimmät luotaimet olivat ulkoplaneettoja tutkineet ja aurinkokuntamme jättäneet Pioneer 10 ja Pioneer 11. Kummankin mukana oli miestä ja naista esittävä, luotaimien alkuperästä ja luojista kertova kullattu laatta.


title: Pioneer-ohjelma

text: Stephen A. Saligaa pidetään avaruusohjelman ensimmäisen luotaimen Pioneer-nimen keksijänä. Hän työskenteli Yhdysvaltain ilmavoimien Wright-Pattersonin tukikohdassa ilmavoimien näyttelyiden pääsuunnittelijana. Avaruusluotainta esitelleessä kokouksessa luotain esiteltiin "Kuuta kiertäväksi laitteeksi, joka on varustettu infrapunalaitteistolla." Saliga piti nimeä liian pitkänä ja näyttelyn teemaa kuvaamattomana. Hän ehdotti "Pioneer"-nimeä luotaimelle, sillä Yhdysvaltain maavoimat oli jo laukaisut Explorer-satelliitin kieroradalla ja heidän PR-toimistonsa esitteli maavoimat "'Avaruuden pioneereina'", ja omaksumalla Pioneer-nimen Yhdysvaltain ilmavoimat "osoittaisi ketkä olivat todellisia 'Avaruuden pioneereja.'"


title: Pioneer-ohjelma

text:
Ensimmäiset lennot olivat yksinkertaisesti yrityksiä saavuttaa Maan pakonopeus ja tutkia Kuuta. Niiden joukkoon kuului vanhasta NACAsta (National Advisory Committee for Aeronautics) muodostetun NASAn ensimmäinen avaruuslento, Pioneer 1. Yhdysvaltain ilma- ja -maavoimat laukaisivat myös Pioneer-ohjelman varhaiskauden avaruusluotaimia.
Viisi vuotta varhaisten Able-avaruusluotainlentojen päättymisen jälkeen NASA Ames Research Center käytti Pioneer-nimeä uudessa avaruusluotainlentojen sarjassa. Lennot oli alun perin tarkoitettu aurinkokunnan sisäosien tutkimiseen, myöhemmin siirryttiin Jupiterin ja Saturnuksen ohilentoihin. Vaikka lennot onnistuivat niiden tuottama kuvamateriaali oli laadultaan huomattavasti huonompaa kuin viisi vuotta myöhemmin laukaistujen Voyager-luotaimien. Vuonna 1978 ohjelman lopussa palattiin aurinkokunnan sisäosiin Pioneer Venus Orbiterin ja Pioneer Venus Multiprobe -luotaimien myötä, tällä kertaa kiertolaisluotaimina eikä ohilentoina.


title: Pioneer-ohjelma

text: Uudet lennot nimettiin Pioneer 6:sta lähtien ("vaihtoehtoiset nimet suluissa").


title: Pioneer-ohjelma

text:
Pioneer 6 ja Pioneer 9 ovat Aurinkoa kiertävällä radalla 0,8 AU:n etäisyydellä Auringosta. Niiden kiertoajat ovat hieman Maan vastaavia lyhyempiä.
Pioneer 7 ja Pioneer 8 ovat Aurinkoa kiertävällä radalla 1,1 AU:n etäisyydellä Auringosta. Niiden kiertoajat ovat siten hieman Maan vastaavia pidempiä.
Koska osa luotaimista on ajoittain toisella puolella Aurinkoa Maahan nähden, niin ne voivat havainnoida osia Auringosta useita päiviä aikaisemmin ennen kuin Auringon pyörimisliike paljastaa kohteen Maata kiertäville avaruuslaboratorioille. Mikäli Auringossa syntyy voimakas magneettinen myrsky niin ne voivat varoittaa Maata etukäteen.


title: Naantalin viljasiilot

text: Naantalin viljasiilot ovat suomalaisen valtionyhtiön, Suomen Viljavan omistamat viljasiilot Naantalissa, Naantalin satamassa. Ne ovat Suomen suurimmat viljasiilot 230 000 tonnin kapasiteetillaan. Viljasiilojen korkeus on 85 metriä. Naantalissa varastoidaan viljaa ja viljantyyppisiä tuotteita siiloissa. Naantalin toimipisteessä työskentelee 15 henkilöä.


title: Naantalin viljasiilot

text: Siilot rakennettiin kolmessa eri vaiheessa vuosina 1959, 1970 ja 1982. Siiloja on yhteensä 180 kappaletta, joista pienimpien kapasiteetti on noin 200 tonnia ja suurimpien 3 500 tonnia. Purkaus ja lastaus laivoista tapahtuu kahdella erillisellä linjalla, joista kummankin kapasiteetti on noin 250 tonnia tunnissa. Rekka-autoja varten on neljä eri linjaa, joista kahden suurimman kapasiteetti on 250 tonnia tunnissa linjaa kohden ja kummankin pienemmän kapasiteetti on 120 tonnia tunnissa linjaa kohden.


title: Naantalin viljasiilot

text: Naantalin toimipisteessä tehdään leipä- ja rehuvilja-analyyseja sekä nurmikasvien siemenanalyyseja. Naantalissa sijaitsee myös nurmikasvien ja pellavan siementenkunnostuslaitos.


title: Naantalin viljasiilot

text: Naantalin viljasiilojen sijainti on hyvä, sillä lähellä on rehu- ja elintarviketeollisuutta ja satama sekä hyvät tie- ja rautatieyhteydet.


title: Maaliikenne

text: Maaliikenne käsittää ne liikenteen lajit, jotka kulkevat maata pitkin. Vanhinta maaliikennettä nykyisen jaottelun mukaan on tieliikenne, joka kehittyi maaliikenteen saadessa tieverkostoja. Toinen liikenteen muoto, rautatieliikenne, kehittyi 1800-luvulla teollistumisen ja rautateiden yleisen kehityksen myötä.


title: Candy Cane

text: Candy Cane on tamperelainen kokeellista black ja death metalia, hardcorea ja jazzia yhdistelevä yhtye.


title: Candy Cane

text: Candy Cane on vuonna 1995 perustettu tamperelainen yhtye. Vuosina 1995-2005 yhtye tunnettiin indie-rockia soittavana nelikkona.


title: Candy Cane

text: Rumpalin vaihduttua vuonna 2006 Candy Cane hylkäsi aikaisemmat tuotokset ja muutti musiikillista suuntaustaan. Tuloksena kokeellinen, black- ja death metal, hardcorea sekä jazz.


title: Candy Cane

text: Vuonna 2007 Jukeboss Records julkaisi Candy Canen pitkäsoiton nimeltään Fay-ra-Doowra (espanjan kielellä hevosenkenkä). Sitä seurasi Northern Varieitiesin split-julkaisu Candy Cane / Navigations. 2008 julkaistiin neljän orkesterin split - Verilöyly / Candy Cane / Navigations / Cahier, joka ilmestyi Marko Neumannin pyörittämän Rabbit Ilsn Recordsin kautta. Samana vuonna brasilialainen Cauterized Productions julkaisi Comercio De Caballos nimisen EP:n, joka sisälsi ylijäämiä Fay-ra-Doowra sessiosta. Vuonna 2009 ilmestyi Candy Canen "toinen" pitkäsoitto, Jaula, helsinkiläisen Verdura Recordsin julkaisemana. Vuonna 2010 Cauterized Productions julkaisi Desagüe / Comercio De Caballos levyn, joka sisältää harvinaisempaa Candy Cane -materiaalia. Samana vuonna, 2010, Verdura Records & Firebox Records julkaisivat Candy Cane / Oranssi Pazuzu split pitkäsoiton.


title: Ksyleenisyanoli

text: Ksyleenisyanoli ( CHNOSNa) on väriaine, jota käytetään muun muassa geelielektroforeesissa merkkiaineena. DNA:n sekvensoinnissa käytetään väriaineena usein ksyleenisyanolin lisäksi myös bromifenolisinistä.


title: Ksyleenisyanoli

text: Ksyleenisyanolin liikkumisnopeus geelissä vaihtelee geelin pitoisuuden ja geelilaatujen perustella. Yleensä ksyleenisyanoli liikkuu 85–4 000 DNA-jakson verran.


title: Ksyleenisyanoli

text: Metyylioranssin ksyleenisyanoliliuos on pH-indikaattori. Se vaihtaa väriään violetista vihreäksi pH:n ollessa välillä 3,2–4,2.


title: Magian väri

text: Magian väri () on vuonna 1983 julkaistu Terry Pratchettin ensimmäinen Kiekkomaailmaan sijoittuva romaani. Suomeksi se ilmestyi vuonna 2000.


title: Magian väri

text: Kirjan päähenkilö on kehnonlainen ja kyyninen velho Rincewind, joka vasten tahtoaan joutuu oppaaksi naiiville turistille, Kakskukalle. Joutuessaan pakenemaan Ankh-Morporkista, Kiekkomaailman suurimmasta kaupungista, he joutuvat matkalle ympäri Kiekkoa. He eivät tiedä, että heidän seikkailunsa onkin oikeastaan lautapeliä pelaavien jumalten ohjaama.


title: Magian väri

text: Matka jatkuu aina Wyrmbergiin, lohikäärmeiden kotiin ja monien mutkien kautta yli maailman reunan.


title: Magian väri

text: Tarinan toinen osa, Valon tanssi, ilmestyi kolme vuotta myöhemmin, ja se kertoo jännittävän lopun Rincewindin ja Kakskukan seikkailulle, joka paljastuu yhä vain entistä merkittävämmäksi.


title: Magian väri

text: Magian väri on yksi kahdeksasta Kiekkomaailma-kirjasta, jotka on jaettu lukuihin. Muita lukuihin jaettuja teoksia ovat Pyramidit, Posti kulkee ja Lyödään rahoiksi sekä erityisesti nuoremmille lukijoille suunnatut Mahtava Morris ja sivistyneet siimahännät, Vapaat pikkumiehet, Tähtihattu ja Talventakoja.


title: Carlisle-luokka (risteilijä)

text: Carlisle-luokka oli viimeinen alaluokka Britannian Kuninkaalliselle laivastolle rakennettuista C-luokan keveistä risteilijöistä.


title: Carlisle-luokka (risteilijä)

text: Alaluokkaan kuuluneet viisi alusta muodostivat vuoden 1917 hätäohjelman ja ne tilattiin kesä-heinäkuussa 1917 kolmelta eri telakalta ja ne valmistuivat marraskuusta 1918 huhtikuuhun 1922.


title: Carlisle-luokka (risteilijä)

text: Alukset muistuttavat edeltävää Ceres-luokkaa. Alusten merkittävin ero on se, että Carlisle-luokan aluksiin rakennettiin nk. troolari-keula, jolloin alusten keulapakkaa korotettiin 5 jalkaa. Syynä tähän oli aikaisemmissa C-luokan aluksissa esiintynyt veden roiskuminen keulakannelle haittaamaan keulatykkien (A- ja B-torni) toimintaa. Lisäksi aluksille ei rakennettu tulenjohtotornia.


title: Carlisle-luokka (risteilijä)

text: Alusten pääaseina oli viisi kuuden tuuman tykkiä omissa torneissa ja apuaseina kaksi kolmen tuuman, neljä kolmipaunaista kunnialaukaustykkiä ja kaksi kaksinaulaista ilmatorjuntatykkiä.


title: Carlisle-luokka (risteilijä)

text: Kaikki luokan alukset valmistuivat ensimmäisen maailmansodan jälkeen. Luokan alukset lukuun ottamatta "HMS Colomboa" ja "HMS Capetownia" muutettiin 1939 ilmatorjuntaristeilijöiksi, vaikkakin "HMS Capetowniin" asennettiin kuusi 20 millimetrin ilmatorjuntatykkiä sekä tutka.


title: Carlisle-luokka (risteilijä)

text: Ilmatorjuntaristeilijöinä alusten aseistus koostui kahdeksasta nelituumaisesta (102 mm) tykistä, jotka oli asennettu neljään kaksoistykkitorniin. Alusten apuaseina oli epälukuinen määrä 20 millimetrin Oerlikon ilmatorjuntatykkejä. "HMS Colombo" muutettiin 1942 ilmatorjuntaristeilijäksi, jonka jälkeen sen aseistus muistutti muita luokan aluksia.


title: Australian punta

text: Australian punta oli Australian virallinen rahayksikkö 14. helmikuuta 1966 saakka, jolloin julkistettiin Australian dollari. Punta jakaantui 20 šillinkiin, jotka jaettiin vielä 12 pennyyn kukin.


title: Halti (yritys)

text: Halti on suomalainen ulkoilu- ja urheiluvaatteita suunnitteleva, valmistuttava ja markkinoiva yritys. Sen pääkonttori sijaitsee Sipoon Söderkullassa.


title: Halti (yritys)

text: Juhani Hyökyvaara perusti yrityksen nimeltä Jukaflex vuonna 1972. "Halti"-tuotemerkki lanseerattiin vuonna 1976 vaellus- ja retkeilyvälineille. Alussa Halti-tuotteet painottuivat kevään, kesän ja syksyn ulkoliikuntalajeihin, nyttemmin myös talvilajeihin. Haltin tuotevalikoima kattaa muun muassa alppihiihdon, golfin, maastohiihdon, pyöräilyn, lumilautailun ja luontoliikunnan.


title: Halti (yritys)

text: Halti Oy:n toinen tuotemerkki on Haltin vuonna 1983 ostama "Raiski". Sen perusti vuonna 1977 aktiivilaskija Raimo Zweygberg, joka halusi suunnitella suomalaisille toimivia, kestäviä ja tyyliltään moderneja hiihtoasuja. Raiski tarjoaa ulkoiluasuja sekä talvi- että kesäliikuntaan, niin aikuisille kuin lapsille.


title: Halti (yritys)

text: Vuonna 1999 Halti aloitti yhteistyön Suomen alppihiihtomaajoukkueen kanssa ja lanseerasi ensimmäisen alppihiihtomallistonsa.


title: Halti (yritys)

text: Haltin osake-enemmistö (51 %) on yhtiön johdon omistuksessa. Vuosina 2004–2012 loput 49 % osakkeista omisti pääomasijoitusyhtiö 3i, joka myi osakkeet vuonna 2012 Ingman Groupille.


title: Halti (yritys)

text: Haltin merkittävimpiä kilpailijoita ovat muun muassa Haglöfs, Fjällräven, Helly Hansen ja Sasta.


title: Halti (yritys)

text: Halti on pohjoismaisten hiihtolajien pääyhteistyökumppani ja vaatettaja. Haltin ja Suomen hiihtoliiton maajoukkueiden (maastohiihto, mäkihyppy ja yhdistetty) välinen yhteistyö alkoi vuonna 2018. Yhteistyökaudelle osuvat niin Seefeldin 2019 kuin Oberstdorfin vuoden 2021 maailmanmestaruuskilpailut sekä Pekingin vuoden 2022 talviolympialaiset.


title: Halti (yritys)

text:
Halti on toiminut Kansainvälinen hiihtoliiton FIS:n virallisena partnerina ja tavarantoimittajana jo vuodesta 2004."Amfori BSCI:n jäsenyritykset varmistavat tuotantovaiheessa, että yrityksen tuottajat toimivat eettisesti kestävässä liiketoiminnassa."
"bluesign® tavoitteena on vähentää ympäristön kemikaalikuormaa sekä valmistusmaassa että loppukuluttajan käyttäessä tuotetta."
"FIBS on yritysvastuuverkosto jonka jäsenet sitoutuu osallistumaan aktiivisesti yhteiskunnalliseen vaikuttamiseen taloudellisesti, sosiaalisesti ja ekologisesti vastuullisen toiminnan edistämiseksi."
"EOG organisaation jäsenyritykset osallistuvat toimialansa kestävän kehityksen hankkeisiin."


title: IMRD-rakenne

text: IMRD tai IMRAD on tutkimusraportin tai tieteellisen artikkelin yleinen rakennekaava. IMRD-rakenteen mukainen raportti koostuu seuraavista osista: johdanto ("I"ntroduction), menetelmät ("M"ethods) eli ongelman käsittely, tulokset ("R"esults) ja diskussio ("D"iscussion), tulosten tarkastelu eli pohdinta.. Standardin otti käyttöön ensimmäisenä "International Committee of Medical Journal Editors", mutta toimivuutensa vuoksi sitä käytetään yleisesti lähes kaikilla tieteenaloilla. Pääasiallinen syy rakenteen suosioon on sen loogisuuden lisäksi se, että suuria tietomääriä nopeasti läpikäyvä tutkija löytää haluamansa tiedon tekstistä ilman että artikkelia tarvitsee lukea varsinaisesti läpi. Nykyisin IMRAD onkin siinä määrin vakiintunut tieteellisen kirjoitustavan standardi, että siitä poikkeamiseen on käytännössä oltava erityisen painavat perusteet. Rakennetta käytetään esimerkiksi tieteellisissä aikakauslehdissä sekä erilaisissa opinnäytteissä.


title: IMRD-rakenne

text: Laadullisen tutkimuksen raportoinnissa saatetaan käyttää erilaista, enemmän kerronnallista (narratiivista) muotoa.


title: IMRD-rakenne

text: Jokainen IMRAD-artikkeli muodostuu neljästä pääosasta. Esiintymisjärjestyksessään nämä ovat:Kunkin osion ovat kirjoittajat jakaneet alaotsikoihin tarpeen mukaan. On kuitenkin melko tavallista, että IMRAD-artikkelin väliotsikot noudattavat suurin piirtein yllämainittuja nimityksiä.


title: IMRD-rakenne

text: Varsinaisen tutkimuksen lisäksi tieteelliseen artikkeliin kuuluu myös muita osia.


title: IMRD-rakenne

text: Nykyisin on yleistymässä tapa, jossa myös abstraktissa on oltava eriteltynä artikkelin eri osat. Tällaista kutsutaan rakenteelliseksi tiivistelmäksi ("structured abstract"). Käytäntö riippuu julkaisusarjasta.


title: Varjossa auringon alla

text: Varjossa auringon alla on Agatha Christien kirjoittama salapoliisiromaani, joka ilmestyi Britanniassa kesäkuussa 1941. Suomeksi se ilmestyi 1962 Eero Ahmavaaran suomennoksena ja WSOY:n kustantamana.


title: Varjossa auringon alla

text: Hercule Poirot ratkaisee romaanissa englantilaisella lomasaarella tapahtuneen murhan.


title: Varjossa auringon alla

text: Hercule Poirot on lomailemassa Devonin rannikolla sijaitsevalla saarella. Lomakausi on ohitse ja saaren ainoassa hotellissa on vain kourallinen vieraita. Heistä näkyvin on näyttelijä Arlena Marshall, joka näyttää iskeneen silmänsä Patrick Redferniin. Redfernin hiljainen vaimo Christine seuraa sivusta. Tapahtumat saavat dramaattisen käänteen, kun Arlena Marshall löydetään murhattuna syrjäisestä lahdenpoukamasta. Kaikilla saarella olevilla näyttää olevan alibi. Pääepäilty on Patrick Redfern, mutta hän oli soutanut lahdenpoukamaan neiti Brewsterin kanssa ja löytänyt ruumiin.


title: Varjossa auringon alla

text: Patrick on murhaaja, sillä hänen löytämä ruumis ei ollut Arlena Marshall vaan hänen vaimonsa Christine, joka vain näytteli kuollutta. Patrick murhasi Arlenan sillä aikaa, kun neiti Brewster haki apua. Patrick oli huijannut Arlenalta huomattavia summia ja halusi peittää jälkensä. Patrickia ja Christineä epäillään varmuudella myös ainakin yhdestä toisesta murhasta.Guy Hamilton ohjasi romaaniin perustuvan elokuva "Rikos auringon alla" 1982. Peter Ustinov näytteli siinä Hercule Poirot'ta.


title: Varjossa auringon alla

text: Romaaniin perustuva "Varjossa auringon alla" ("Evil Under the Sun") oli Hercule Poirot -televisiosarjan 8. kauden ensimmäinen jakso. Elokuvan ohjasi Brian Farnham ja käsikirjoituksen teki Anthony Horowitz.


title: Varjossa auringon alla

text: Sovitus poikkeaa romaanista muutamissa seikoissa. Mukana ovat Hastings, Japp ja neiti Lemon, jotka eivät lainkaan esiintyneet romaanissa. Japp korvaa eversti Westonin, joka romaanissa johti tutkimuksia. Kenneth Marshallin 16-vuotiaasta tyttärestä on tehty poika ja Gardenerin pariskunta on poistettu kokonaan.


title: Varjossa auringon alla

text:
Pääosissa olivat:
Romaani ilmestyi ensimmäisen kerran 11-osaisena jatkoromaanina Yhdysvalloissa "Collier's Weekly" -lehdessä joulukuusta 1940 helmikuuhun 1941.


title: Varjossa auringon alla

text: Ensipainokset olivat:


title: Varjossa auringon alla

text: Brittiläisestä ensipainoksesta julkaistiin 2008 näköispainos (ISBN 0-00-727455-6).


title: Varjossa auringon alla

text: WSOY julkaisi Eero Ahmavaaran suomennoksen 1962.


title: Varjossa auringon alla

text: Suomennosten painokset (jos toisin ei mainita, kustantajana on WSOY):


title: Philip Ridley

text: Philip Ridley (s. 1960) on brittiläinen taiteilija, kirjailija, valokuvaaja ja elokuvaohjaaja.


title: Philip Ridley

text: Philip Ridley on syntyjään Lontoon East Endistä jossa hän yhä asuu ja työskentelee. Hän on opiskellut maalausta Central Saint Martinsin taidekoulussa. Hänen kuuluisimpia taideteoksiaan on Lontoon nykytaiteen museossa esillä oleva "Corvus Cum" -hiilipiirros, jossa mieshahmo ejakuloi mustan linnun. Kuvataiteen lisäksi hänet tunnetaan surrealistisista elokuvistaan sekä kirjoittamistaan lasten- ja nuortenkirjoista ja näytelmistä. Hänen näytelmäänsä "Vincent River" on esitetty Mikko Roihan ohjauksena useissa suomalaisissa teattereissa vuodesta 2010 lähtien.


title: Sojuz T-11

text: Sojuz T-11 oli Neuvostoliiton miehitetty avaruuslento Saljut 7 -avaruusasemalle. Sojuz-avaruusalus laukaistiin Baikonurista avaruuteen 3. huhtikuuta 1984 ja se laskeutui maahan 2. lokakuuta 1984. Alus kuljetti avaruuteen ensimmäisen intialaisen avaruuslentäjän. Hänen varamiehenään oli Ravish Malhotra.


title: Sojuz T-11

text: Laukaistiin


title: Sojuz T-11

text: Laskeutuivat


title: Operaatio MB8

text: Operaatio MB8 oli peitenimi 4.–14. marraskuuta 1940 toteutetulle Britannian Kuninkaallisen laivaston Välimerellä toteutetulle operaatiokokonaisuudelle toisessa maailmansodassa.


title: Operaatio MB8

text: Operaatiot MB8:ssa olivat:


title: Operaatio MB8

text: Saattueet AN6 Port Saidista ja MW3 Aleksandriasta lähtivät 4. marraskuuta yhdessä kohti Kreetaa. Saattueita suojasivat ilmatorjuntaristeilijät "HMS Calcutta" ja "HMS Coventry" sekä hävittäjät "HMS Dainty", HMAS "Vampire", HMAS "Voyager" ja HMAS "Waterhen". Soudanlahden edustalla "HMAS Voyager" ja saattue AN6 jatkoivat kohti Adrianmerta ja loppuosa lähti kohti länttä kohteena Malta.


title: Operaatio MB8

text: Force H lähti 7. marraskuuta merelle Gibraltarilta kohti Maltaa. Osastoon kuuluivat lentotukialus "HMS Ark Royal", risteilijä "HMS Sheffield" ja viisi hävittäjää. Osasto liittyi Force F:ään, joka oli muodostettu Välimeren laivastoon siirrettävistä aluksista, toimittaakseen Maltalle henkilöstöä ja materiaalia. Force F:ään kuuluivat seuraavat alukset:


title: Operaatio MB8

text: Listan kolme viimeistä hävittäjää oli irroitettu Force H:sta ja palaisivat Maltalta takaisin Gibraltarille.


title: Operaatio MB8

text: Saattue ME3 lähti 10. marraskuuta Maltalta kohti Egyptiä. Siihen kuului neljä kauppalaivaa, joiden suojana olivat taistelulaiva "HMS Ramillies", ilmatorjuntaristeilijä "HMS Coventry" ja kaksi hävittäjää. Saattueen mukana osan matkaa kulkivat "HMS Terror" ja HMAS "Vendetta" purjehtiessaan Maltalta Soudanlahteen Kreetalle. Saattue saapui 13. marraskuuta Aleksandriaan.


title: Operaatio MB8

text: Saattuetta suojasivat "HMS Wryneck", kaksi troolaria ja kaksi aseistettua maihinnousualusta. Saattue saapui varhain aamulla 15. marraskuuta Aleksandriaan.


title: Oikeustaistelu

text: Oikeustaistelu on toisaalta jopa kansannousua muistuttava toiminta lakeihin perustuvan yhteiskuntajärjestyksen palauttamiseksi tai oikeudenmukaisten välttämättömiksi katsottujen oikeuksien takaamiseksi oikeusalamaisille. Toisaalta oikeustaistelu tarkoittaa oikeusjuttua eli tuomioistuimeen vietyä asiaa, erityisesti pitkäkestoista tai periaatteellista juttua.


title: Oikeustaistelu

text: Esimerkiksi Suomessa käytiin oikeustaistelua ensimmäisen sortokauden aikana 1899–1905, jolloin Venäjä yritti yhtenäistää valtakuntaansa poistamalla Suomen autonomisen aseman Suomen perustuslaista piittaamatta. Suomen hallinnon kieleksi määrättiin venäjä, uusi asevelvollisuuslaki määräsi palvelusajaksi kolme vuotta, kouluissa lisättiin venäjän opetusta, sensuuria tiukennettiin ja yhdistymis- ja kokoontumisvapaus lakkautettiin lähes kokonaan. Suomalaisten vastatoimina oli keisariin vetoaminen suuren adressin avulla, laittomia määräyksiä kieltäydyttiin noudattamasta, asevelvolliset karttoivat kutsuntoja, aktivistit olivat valmiita myös laittomaan toimintaan ja Venäjän suurlakko levisi myös Suomeen.


title: Sinfonia nro 4 (Tšaikovski)

text: Pjotr Tšaikovski (1840–1893) sävelsi neljännen sinfoniansa f-mollissa (op. 36) vuosina 1877–1878. Se kantaesitettiin helmikuussa 1878 Nikolai Rubinsteinin johtamana. Sinfonia on neliosainen. Sen osat ovat seuraavat:Neljännen sinfonian sävellystyö oli Tšaikovskille vaikea ja tuskallinen, mutta sen valmistuttua hän piti sitä yhtenä onnistuneimmista sävellyksistään. Tšaikovski omisti teoksen suosijalleen rouva Nadežda von Meckille, joka maksoi yli kymmenen vuoden ajan Tšaikovskille säännöllisen apurahan. Vaikka Tšaikovski ja von Meck olivat usein suorastaan kiihkeässä kirjeenvaihdossa, he eivät koskaan henkilökohtaisesti tavanneet. Sinfonian ensiesityksen jälkeen Tšaikovski kirjoitti von Meckille: "Olen niin iloinen siitä, että se on "meidän" teoksemme, ja kuullessanne sitä tietäkääkin, miten paljon olen sen joka tahdissa Teitä ajatellut.""


title: Sinfonia nro 4 (Tšaikovski)

text: Sinfonia on levytetty useaan otteeseen. Levytyksillä ovat olleet esittäjinä muiden muassa Leonard Bernsteinin johtamat New Yorkin filharmonikot, Mariss Jansonsin johtamat Oslon filharmonikot, Daniel Barenboimin johtama Chicagon sinfoniaorkesteri, Herbert von Karajanin johtamat Berliinin filharmonikot ja Jevgeni Mravinskin johtamat Leningradin filharmonikot.


title: Sinfonia nro 4 (Tšaikovski)

text:
Pjotr Tšaikovski on itse antanut yksityiskohtaisen selostuksen neljännestä sinfoniastaan:
"Johdanto on sen ydin, koko sinfonian pääajatus. Kohtalo estää ihmistä tulemasta onnelliseksi ja saavuttamasta päämääräänsä. Kade Kohtalo järjestää niin, että rauha ja mukavuus eivät pääse vallitsemaan, että pilvet eivät haihdu taivaalta. Tämä mahti on voittamaton. Ei voi tehdä muuta kuin alistua ja turhaan valittaa. Epätoivo lisääntyy lisääntymistään. Parasta kääntää selkänsä tosiolevalle ja tuudittautua unelmiinsa."
Ensimmäisen osan valta-aihe on kirkas klarinettisoolo, jonka säveltäjä tulkitsee seuraavasti:
"Ilo! Mikä ihana uni! Säteilevä olento, joka lupaa onnea, väikkyy edessäni ja viittoilee kutsuvasti. "Allegron" kiusaava ensimmäinen aihe kuuluu nyt kaukaa. Nyt sielu on täysin unelmiensa lumoissa. Ei ajatustakaan synkkyydestä ja surusta. Onni! Onni! Onni! Ei, vain unelmia, ja Kohtalo särkee ne... Ei mitään satamaa, aallot vain heittelevät uhriaan edestakaisin, kunnes meri hänet nielee. Sellainen on ensimmäisen osan ohjelma, olemus."
"Toinen osa näyttää surun toisen vaiheen. Melankolia valtaa työn väsyttämän yksinistujan. Hän suree menneisyyttä, hän ei uskalla eikä tahdo aloittaa uutta elämää. Hän muistelee iloisia hetkiä. Hän muistelee myös synkkiä hetkiä, korvaamattomia menetyksiä. Ja kaikki se on nyt niin kaukana. Kaikki on niin synkkää, ja kuitenkin on niin suloista miettiä menneitä."
"Kolmannessa osassa ei ole mitään määriteltävissä olevaa tunnelmaa, ei tarkkaa vaikutelmaa. Vain oikukkaita korukuvioita, epämääräisiä varjoja, jotka vilahtelevat mielikuvituksessa kuin olisi hiukan humalassa. Tunnelma on milloin iloinen, milloin suruinen."
"Scherzossa on aivan uutta. Aluksi esittävät pelkät jouset pizzicatoa. Triossa soittavat puupuhaltimet yksinään. Lopuksi kaikki kolme soitinkuoroa sysivät toisilleen lyhyitä säkeitä."
Viimeistä osaa Tšaikovski kuvailee näin:
"Ellet tyydy itseesi, katso ympärillesi. Mene kansan luo. Katso, miten se osaa riemuita, miten se osaa antautua ilon valtaan. Kansanjuhla... Miten he ovatkaan onnellisia. Väitätkö tosissasi, että kaikki tässä maailmassa on synkkää ja surullista? Vielä on olemassa onnea, yksinkertaista onnea. Yhdy muiden iloon ja onneen, niin osaat elää."


title: Tuubakonsertto (Vaughan Williams)

text: Tuubakonsertto f-molli kuuluu Ralph Vaughan Williamsin (1872–1958) myöhäistuotantoon. Se on noussut yhdeksi tuubakirjallisuuden klassikoista. Teos sai kantaesityksensä 13. kesäkuuta 1954. Orkesterina oli Lontoon sinfoniaorkesteri, kapellimestarina John Barbirolli ja tuubasolistina Lontoon sinfoniaorkesterin Philip Catelinet.


title: Tuubakonsertto (Vaughan Williams)

text: Romantiikan aikakaudella käyttöön otettua tuubaa ei suosittu soolosoittimena Vaughan Williamsin aikana.


title: Tuubakonsertto (Vaughan Williams)

text: Konsertosta ovat tehneet levytyksiä muiden muassa tuubavirtuoosit James Gourlay, Patrick Harrild ja Øystein Baadsvik.


title: Philip Catelinet

text: Philip Bramwell Catelinet (1910–1995) oli brittiläissyntyinen, vuonna 1956 Yhdysvaltoihin muuttanut muusikko ja säveltäjä. Hän oli tuuba- ja eufoniumvirtuoosi, joka oli solistina muun muassa Ralph Vaughan Williamsin tuubakonserton kantaesityksessä vuonna 1954.


title: Philip Catelinet

text: Catelinet kuului Pelastusarmeijaan.


title: Genius

text: Genius (lat., monikko "genii") tarkoittaa henkeä ja henkiolentoa. Antiikin Rooman uskonnossa genius oli miehen, etenkin perheenisän, suojelushenki, joka symboloi hänen parempaa minäänsä ja hänen luovia voimiaan.


title: Genius

text: Genius syntyi ja kuoli samanaikaisesti suojattinsa kanssa. Geniusta vastannut naisten suojelushenki oli Juno. Genius-kultin laajetessa myös perheillä, yhdistyksillä, karjalla, kaupungeilla ja valtiolla oli oma geniuksensa. Lopulta genius tarkoitti yleistä suojelushenkeä, jolle uhrattiin ja jota juhlittiin syntymäpäivänä ja muina tärkeinä juhlapäivinä. Yksi muunnos oli Rooman keisarin suojelushenki "genius Augusti".


title: Genius

text: Genius kuvattiin tavallisesti peitetypäisenä toogaan pukeutuneena miehenä, jolla oli runsaudensarvi vasemmassa ja uhrimalja oikeassa kädessään. Myöhemmässä kuvataiteessa genius kuvataan siivekkäänä nuorukaisena.


title: Genius

text: Noitavainojen kaudella ajateltiin, että itsensä paholaiselle myyneillä oli sisällään geniuksen sijasta spiritus familiaris -henki, jonka ajateltiin näyttäytyvän jonkin eläimen hahmossa. Magiikan avulla nämä henget oli mahdollista manata irti sidonnaisuudestaan paholaiseen.


title: Lars-Erik Larsson

text: Lars-Erik Vilner Larsson (15. toukokuuta 1908 Åkarp (nyk. Burlöv) – 27. joulukuuta 1986 Helsingborg) oli ruotsalainen säveltäjä ja kapellimestari. Hän opiskeli sävellystä mm. Wienissä Alban Bergin johdolla. Larsson oli tyylillisesti monipuolinen säveltäjä, jonka tuotantoon kuuluu muun muassa kolme sinfoniaa, 12 concertinoa eri soolosoittimille, alttosaksofonikonsertto ja viulukonsertto. Hänen suosituimpiin teoksiinsa kuuluu "Pastoraalisarja" kamariorkesterille op. 19 (1938). Hän sävelsi myös oopperan "Kyproksen prinsessa" ("Prinsessan av Cypern") op. 9 (1931–1936), joka perustuu samaan Sakari Topeliuksen kirjoittamaan librettoon kuin Fredrik Paciuksen ooppera "Kypron prinsessa".


title: Lars-Erik Larsson

text: Larsson opetti sävellystä Tukholman kuninkaallisessa musiikkikorkeakoulussa vuosina 1947–1959 ja työskenteli myös musiikkiarvostelijana ja kapellimestarina.


title: Erkki Reijonen

text: Emil Erkki Reijonen (18. toukokuuta 1869 Nurmes – 4. toukokuuta 1940) oli suomalainen toimittaja, toimitusjohtaja ja lähettiläs.


title: Erkki Reijonen

text: Reijosen vanhemmat olivat maakauppias, maanviljelijä Heikki Wille Reijonen ja hänen toinen vaimonsa Kaisa Liisa Sopala. Hänen vanhempi veljensä oli kirjailija Juho Reijonen. Reijonen pääsi ylioppilaaksi 1886 Jyväskylän lyseosta ja valmistui filosofian kandidaatiksi Helsingin yliopistosta 1891. Suomen kieltä opiskellut Reijonen teki opiskeluvuosinaan kansatieteellisen aineiston keruumatkan 1888 Vienan Karjalaan ja vuonna 1889 hän julkaisi äänneopillisen tutkimuksen Nurmeksen murteesta.


title: Erkki Reijonen

text: Reijonen toimi vastaperustetun Päivälehden aputoimittajana ja toimittajana 1891–1898. Hän käänsi venäläisten sanomalehtien artikkeleja suomeksi, teki muitakin käännöstöitä ja toimi lehden selostajana säätyvaltiopäivien aatelis- ja porvarissäätyjen istunnoissa. Vuosina 1894–1898 Reijonen toimi myös Päivälehden taloudenhoitajana ja hän onnistui saamaan tappiota tuottanut lehti voitolliseksi vuoteen 1897 mennessä.


title: Erkki Reijonen

text: Reijosen toimittajan ura päättyi toukokuussa 1898 kun hän siirtyi Kansallis-Osake-Pankin Tampereen-konttorin apulaisjohtajaksi. Reijonen oli järjestämässä vuoden 1899 helmikuun manifestia vastustaneen suuren adressin nimienkeräystä Tampereen seudulla. Reijonen erosi pankinjohtajan tehtävästään joulukuussa 1899 ja siirtyi joksikin aikaa Parikkalaan paperitehdasta rakentaneen Atlas-yhtiön rahastonhoitajaksi. Hän palasi jo huhtikuussa 1900 takaisin Tampereelle ja toimi sitten "Tampereen Puuvillateollisuus Oy":n pääkirjanpitäjänä ja rahastonhoitajana 1900–1916.


title: Erkki Reijonen

text: Reijonen oli 1900-luvun alussa mukana nuorsuomalaisen puolueen toiminnassa. Hän oli Tampereen seudun kagaalin puheenjohtajana ja rahastonhoitajana ja osallistui maanalaisen kirjallisuuden levittämiseen sekä oli mukana organisoimassa lakkoja vuoden 1901 asevelvollisuuslain mukaisia kutsuntoja vastaan. Reijonen kuului Tampereen kaupunginvaltuustoon vuodesta 1903 ja osallistui säätyvaltiopäiville porvariston jäsenenä 1905–1906. Marraskuun 1905 suurlakon alkaessa Reijonen valittiin Tampereen kaupungin järjestystä valvovaan komiteaan ja hän kuului myös tamperelaisten kolmimiehiseen lähetystöön joka matkusti 5. marraskuuta Helsinkiin. Suurlakon jälkeen Reijonen oli mukana ylimääräisillä säätyvaltiopäivillä porvariston edustajana. Talvella 1906 Reijonen oli vironkielen taitoisena tulkkina mukana Tampereella useita ihmisiä surmanneen latvialaisen Jan Tshokken piirittämisessä ja myöhemmin kuulustelussa. Tässä yhteydessä pääsi leviämään perätön huhu jonka mukaan Reijonen olisi kehottanut Tampereen raatihuoneella riehunutta Tshokkea jatkamaan ammuskelua ja olemaan antautumatta.


title: Erkki Reijonen

text: Reijosen ura politiikan parissa päättyi vuoden 1905–1906 valtiopäivien jälkeen ja hän jatkoi entisessä työssään. Reijonen muutti 1916 Kuopioon ja toimi puolen vuoden ajan "Minna Canthin perillisten" toimitusjohtajana. Vuonna 1917 Reijosesta tuli "Itä-Suomen Kutomo Oy":n toimitusjohtaja. Tämä yritys oli perustamassa puuvillatehdasta Savonlinnaan ja Reijonen sijoitti myös omia säästöjään siihen. Reijonen joutui käyttämään aikansa taloudellisissa vaikeuksissa olleen yrityksen pystyssäpitämiseen. Suomen sisällissotaan Reijonen ei osallistunut mutta hän kuului Savonlinnan suojeluskuntaan ja tuki sitä taloudellisesti. Vuonna 1919 Reijonen joutui lähtemään Itä-Suomen Kutomo Oy:n palveluksessa kun yhtiö oli jo lähes suoritustilassa. Reijonen menetti myös yhtiöön sijoittamansa säästöt. Hän oli vähän aikaa Jyväskylässä Joh. Parviainen Oy:n palveluksessa mutta pääsi sitten ystävänsä Eero Erkon avustuksella ulkoministeriön palvelukseen. Reijonen nimitettiin 19. syyskuuta 1919 Suomen va. edustajaksi Tallinnaan. Reijosen nimitykseen vaikutti se että hän tunsi entuudestaan Viron oloja ja historiaa sekä osasi viron kieltä. Muita tekijöitä olivat Reijosen aiempi toimittajatausta ja se että hän kuului samaan puolueeseen kuin silloinen ulkoministeri Rudolf Holsti.


title: Erkki Reijonen

text: Reijonen oli Suomen Viron asiainhoitajana 1920–1921 ja täysivaltaisena lähettiläänä 1921–1923. Reijonen toimi myös Suomen Latvian lähettiläänä vuosina 1922–1923. Alkuvaiheessa Reijosta työllisti Virossa vuonna 1919 toimeenpantu agraarilaki jonka nojalla Viron suurtilat pakkolunastettiin ja jaettiin pientiloiksi. Pakkolunastettujen suurtilojen joukossa oli myös paljon suomalaisten omistuksessa olleita tiloja ja Reijonen yrittikin, tosin huonolla menestyksellä, ajaa suomalaisten maanomistajien etuja. Lähettiläsuransa loppuvaiheissa Reijonen alkoi tuntea olevansa persona non grata Virossa ja hän alkoikin etsiä uutta työpaikkaa Suomesta joko talouselämän tai valtionhallinnon palveluksesta. Myös Reijosen tukijana toiminut ulkoministeri Holsti oli joutunut eroamaan toukokuussa 1922. Holstin oli katsottu ylittäneen valtuutensa kun hän allekirjoitti maaliskuussa 1922 Varsovassa pidetyssä reunavaltioiden kongressissa viisivuotisen poliittisen sopimuksen Viron, Latvan ja Puolan kanssa.


title: Erkki Reijonen

text: Reijonen jätti lopulta eroanomuksen tammikuussa 1923 saatuaan lupauksen ulkoministeriön arkistopäällikön virasta. Reijonen oli ulkoministeriön arkistopäällikkönä vuodesta 1923 ja jäi tästä tehtävästä eläkkeelle 1936. Reijonen suomensi vielä 1930-luvulla virolaisen kirjailijan A. H. Tammsaaren 5-osaisen romaanisarjan "Totuus ja oikeus" ensimmäisen ja viidennen osan.


title: Erkki Reijonen

text: Erkki Reijonen oli naimisissa vuodesta 1896 Lyyli Westerlundin kanssa. Heillä oli neljä lasta, joista yksi oli kirjailija Tuuli Reijonen.


title: Arild Plau

text: Arild Plau (10. heinäkuuta 1920 – 27. lokakuuta 2005) oli norjalainen säveltäjä. Hän saavutti alun perin menestystä pianistina, mutta kiinnostui sitten säveltämisestä ja fagotinsoitosta. Hän työskenteli fagotistina niin orkesteri- kuin kamarimuusikkonakin. Hän sävelsi muun muassa kamarimusiikkia ja Øystein Baadsvikin vuonna 2001 kantaesittämän tuubakonserton.


title: Heroes and Villains

text: Heroes and Villains on The Beach Boysin Brian Wilsonin alun perin Smile-albumille säveltämä laulu. Kun Wilson löi Smile-projektinsa jäihin alkuvuodesta 1967, laulu sisällytettiin yhtyeen Smiley Smile -julkaisulle. Se julkaistiin singlenä kesällä 1967.


title: Heroes and Villains

text: "Good Vibrations-" ja "Surf's Up" -laulun ohella "Heroes and Villains" on Smile-kauden tunnetuimpia sävellyksiä ja huolellisesti työstetyllä kappaleella yhtyeen taidokkaat lauluharmoniat pääsivät erinomaisesti esille. Kovista ennakko-odotuksista huolimatta kappaleen myyntilukemat eivät yltäneet "Good Vibrations"-singlen tasolle.


title: Buhl

text: Buhl tai Bühl voi tarkoittaa ainakin seuraavia:


title: Øystein Baadsvik

text: Øystein Baadsvik (s. 14. elokuuta 1966 Trondheim) on aikamme aktiivisimpia tuubavirtuooseja. Hän aloitti tuubansoiton 15-vuotiaana. Häntä opettivat muiden muassa Harvey Phillips ja Arnold Jacobs. Hän nousi kansainväliseen tietoisuuteen voitettuaan kaksi kansainvälistä palkintoa Genevessä vuonna 1991.


title: Øystein Baadsvik

text: Baadsvik on kantaesittänyt lukuisia teoksia sekä levyttänyt muiden muassa Ralph Vaughan Williamsin, Kalevi Ahon ja Arild Plaun tuubakonsertot. Hän on myös itse säveltänyt.


title: Rauno Ruotsalainen

text: Rauno ”Ranu” Ruotsalainen (s. 4. helmikuuta 1938) on suomalainen jalkapallovalmentaja ja entinen maajoukkuetason jalka- ja jääpalloilija. Hän sai urheiluoppinsa Lappeenrannan Urheilu-Miehissä ja Veiterässä. __notoc__


title: Rauno Ruotsalainen

text: Ruotsalainen nostettiin 15-vuotiaana vuonna 1953 Veiterän miesten joukkueeseen. Hän edusti myös Lappeenrannan Palloa, Mikkelin Pallo-Kissoja ja Imatran Pallo-Salamia pääasiassa Suomi- ja maakuntasarjassa eli Suomen toiseksi ja kolmanneksi korkeimmilla sarjatasoilla.


title: Rauno Ruotsalainen

text: Kaudella 1962 Ruotsalainen pelasi MiPKin riveissä mestaruussarjassa ja teki 15 maalia joukkueen sijoittuessa neljänneksi. Hän debytoi myös jalkapallomaajoukkueessa ottelussa Ruotsia vastaan. Kaudeksi 1963 Ruotsalainen palasi maakuntasarjassa pelanneeseen LaPaan, mutta säilytti paikkansa maajoukkueessa ja oli voittamassa Pohjoismaiden-mestaruutta. Kaikkiaan hän pelasi kahdeksan A- ja kaksi B-maaottelua. Kaudella 1964 Ruotsalainen ylsi LaPan kanssa historiallisesti Suomen cupin loppuotteluun, jossa mestaruussarjan Reipas oli kuitenkin vahvempi maalein 1–0. Nousun maakuntasarjasta Suomi-sarjaan hän saavutti LaPassa vuosina 1957, 1960 ja 1964 ja PaSassa vuonna 1966.